Lahirkan jaguh seperti Sapok Biki, ‘Kilat Boy’

UNTUK ALBUM… Datuk Francis Harden Hollis bersama peserta merakamkan gambar kenangan pada Kejohanan Tinju Terbuka Sarawak dan Remaja Tertutup 2022 di Stadium Tertutup Sri Aman, kelmarin.

PERSATUAN tinju bagi peringkat negeri dan bahagian Sarawak perlu proaktif menganjurkan pertandingan bagi memilih atau mencungkil bakat-bakat baharu di kawasan masing-masing.

Timbalan Menteri Pendidikan, Inovasi dan Pembangunan Bakat, Datuk Francis Harden Hollis berkata, ia adalah bagi menambah bilangan atlet tinju dan pelapis kepada senior.

“Penganjuran kejohanan sukan tinju adalah amat penting kerana ia merupakan satu ‘walk way’ bagi melahirkan jaguh seperti peninju legenda, Sapok Biki dan muka baharu iaitu Daelonieal McDelon Bong atau ‘Kilat Boy’.

“Sapok misalnya pemenang pingat Emas pada Sukan Komanwel 1998 manakala Daelonieal pula meraih dua kejuaraan iaitu pada Kejohanan Tinju Profesional Pakistan pada 11 Jun lepas dan pada Kejohanan Golden Gloves di Perlis pada 26 Jun,” katanya.

Harden berkata demikian ketika berucap merasmikan Kejohanan Tinju Terbuka Sarawak dan Remaja Tertutup 2022 anjuran Persatuan Tinju Negeri Sarawak (SABA) dan Perbadanan Sukan Negeri Sarawak (PBNS) di Simanggang, kelmarin.

Malah, beliau berharap agar Ketua Masyarakat dan Ketua Kaum (KMKK) di Sri Aman menghebahkan berita mengenai penganjuran kejohanan tinju dalam kalangan penduduk di kawasan tadbir mereka.

“Kejohanan Tinju Terbuka Sarawak 2022 diadakan di Stadium Tertutup Sri Aman bermula dari 15 Ogos hingga 21 Ogos ini dengan KMKK boleh membawa anak-anak buah mereka terutamanya belia dan pelajar sekolah untuk menyaksikan acara ini.

“Dengan berbuat demikian maka KMKK akan dapat memupuk minat untuk menyertai sukan tinju dalam kalangan belia dan seterusnya membantu melahirkan jagoan dalam sukan berkenaan di Sri Aman pada masa akan datang,” katanya.

Terdahulu seramai 114 peninju dari satu pasukan negara luar, tiga pasukan negeri, tujuh pasukan daerah serta lima kelab berentap merebut kejuaraan dalam Kejohanan Tinju Terbuka Sarawak 2022 dalam dua kategori iaitu Elite dan Remaja.

Pasukan berkenaan terdiri dari Singapura, Sarawak, Johor, Terengganu, Saratok, Samarahan, Sri Aman, Serian, Limbang, Kapit, Bintulu, MSN, 10 RS B, 10 RS, Black Eagle dan Asajaya.

Hadir sama Timbalan Residen Sri Aman merangkap Penasihat Kejohanan Tinju Terbuka Sarawak dan Remaja Tertutup 2022, Elvis Didit, Pegawai Daerah Sri Aman, Shariff Bujang dan Presiden SABA, Dato Rahman Lariwoo.

Timbalan Presiden Persekutuan Tinju Malaysia, Mejar (B) Wan Abdul Hamid Wan Mahmood, Ketua Pegawai Eksekutif PBNS, Morsidi Patrick, Pengerusi Pengelola Kejohanan Tinju Terbuka Sarawak dan Remaja Tertutup 2022, Dr Robert Lingga Mangge dan Arnagirenthan Vadivel @ Mr Steve dari Persekutuan Tinju Singapura juga hadir pada majlis itu.

Oleh VALENTINE NGUMBANG

See author's posts


Kapit FA tewaskan Limbang FA 2-0

SKUAD Kapit FA memulakan saingan pusingan akhir Liga SSC-FAS 2022 bawah 20 tahun (Kumpulan B) dengan langkah kanan apabila berjaya meraih tiga mata penuh selepas menewaskan Limbang FA 2-0 pada aksi di Stadium Sarawak, pagi semalam.

Lebih menggembirakan kedua-dua gol, dijaringkan oleh penyerang handalan mereka iaitu Alan Eldrian pada minit ke-17 dan 90+1.

Ketua jurulatih Kapit FA, Mark Kayan menyifatkan kemenangan itu sebagai satu permulaan yang baik buat pasukannya selepas berjaya menewaskan Limbang FA.

“Syabas pemain atas kerja keras mereka yang bukan sahaja berjaya memastikan tiga mata penuh, malah berjaya menyekat kemaraan pasukan lawan yang serba mantap dari segala posisi itu,” katanya.

Beliau juga turut memuji semangat juang pemainnya yang bermain habis-habisan sehingga ke wisel penamat untuk mencari seberapa banyak gol.

Mark berharap kemenangan yang dicipta pemainnya pada perlawanan pertama itu akan menjadi pemangkin dan tonik untuk mereka terus cemerlang dalam mengharungi baki perlawanan lain selepas ini.

Pada perlawanan seterusnya, Kapit FA dijangka menanti cabaran menentang skuad dari negara jiran Indonesia iaitu PSSI Kalbar pada jam 4.15 petang esok.

Oleh ADI SAFARMAN

See author's posts


Sekolah perlukan ‘kit kebersihan’

KUCHING: Kementerian Pendidikan Malaysia dan kerajaan Sarawak dipohon untuk membekalkan ‘kit kebersihan’ di semua sekolah di seluruh negeri.

Ahli Dewan Undangan Negeri (ADUN) Serembu, Miro Simuh mengakui kit kebersihan berupa pelitup muka dan cecair pembasmi kuman harus diberikan kepada pelajar sebagai langkah mencegah penularan pandemik Covid-19.

“Masalah utama yang dihadapi oleh sekolah dalam mendepani Pandemik Covid-19 adalah berkenaan dengan pelitup separuh muka dan cecair pembasmi kuman yang tidak mencukupi untuk pelajar sekolah,” katanya.

Miro berlata demikian ketika ditemui selepas bertemu dan berbincang dengan pengetua SMK Paku, Ambrose Jarit dan penyerahan pelitup separuh muka di SMK Paku, Bau Isnin lalu.

Miro berharap kerajaan mempertimbangkan permohonannya berikutan bantuan itu kini merupakan keperluan yang harus dimiliki oleh semua lapisan masyarakat.

“Saya sarankan juga kepada kerajaan negeri Sarawak di bawah Jawatankuasa Pengurusan Bencana Negeri Sarawak (JPBNS) supaya dapat mengambil sedikit inisiatif membantu sekolah-sekolah di negeri ini yang kekurangan dari segi pelitup muka dan Hand Sanitizer. Ia akan dapat meringankan beban pihak sekolah dan ibu bapa yang menghantar anak-anak ke sekolah,” jelasnya.

Katanya lagi, pelajar memerlukan satu pelitup separuh muka sehari dan ini mendatangkan masalah bagi keluarga yang tidak mampu.

Dalam pada itu, Miro menyerahkan 50 kotak pelitup separuh muka kepada sekolah tersebut untuk digunakan oleh pelajar dan kakitangan.

See author's posts


18 pegawai rendah polis dibuang kerja

JOHOR BAHRU:  Sebanyak 18 pegawai rendah polis dan seorang pegawai awam Kontinjen Johor dibuang kerja sejak Januari hingga bulan lepas kerana terbabit dalam pelbagai kesalahan, kata Ketua Polis Johor Datuk Ayob Khan Mydin Pitchay.

Mendedahkan perkara itu, beliau berkata, hingga kini, terdapat 11 lagi kes salah laku tatatertib melibatkan pegawai rendah polis untuk tindakan buang kerja.

“Dalam menjalankan tugas dan tanggungjawab, kita harus berpegang teguh kepada aspek integriti, amanah, tegas, adil dan berhemah. Dalam menjalankan tugas, kita ditohmah, dikritik, dikecam dan diugut. Sebarang kelemahan dan kekhilafan anak-anak buah, saya akan bertanggungjawab.

“Saya boleh bertolak ansur dan mempertahankan tuan-tuan dan dan puan-puan dalam isu di atas. Tetapi dalam konteks rasuah, salah laku, bersekongkol dengan penjenayah, dadah dan penyeliaan, tiada tolak ansur dan tindakan tegas akan diambil tanpa kompromi,” katanya, ketika berucap pada majlis Perhimpunan Bulanan Ibu Pejabat Kontinjen (IPK) Johor di IPK Johor di sini semalam.

Mengulas mengenai statistik indeks jenayah negeri, beliau berkata, bagi tempoh Januari hingga bulan lepas turun kepada 4,036 kes, berbanding 6,726 kes dalam tempoh sama tahun lepas.

Dalam tempoh sama, katanya, sebanyak 12,828 individu ditahan atas kesalahan dadah, iaitu kedua tertinggi antara kontinjen, dengan rampasan 12.38 tan dadah bernilai RM375.93 juta ringgit.

Ayob Khan berkata, lima makmal haram dan enam stor dadah dengan nilai rampasan dan sitaan RM355.34 juta berjaya dibongkarkan, selain 20 sindiket pengedaran dadah berjaya ditumpaskan dengan skala tangkapan dan rampasan besar dalam sejarah Jabatan Siasatan Jenayah Narkotik (JSJN) Johor dan negara.

Terdahulu, Ayob Khan menyampaikan sijil penghargaan kepada 10 petugas media termasuk seorang wartawan Pertubuhan Berita Nasional Malaysia (Bernama) Nur Fadhliana Shaari bagi menghargai peranan dan sumbangan media dalam menyampaikan maklumat serta melaporkan kejayaan dicapai Polis Johor.

— Bernama

See author's posts


Simanggang bertuah dipimpin GPS

VALENTINE NGUMBANG

SIMANGGANG: Rakyat di kawasan Dewan Undangan Negeri (DUN) Simanggang dianggap bertuah kerana masih lagi dipimpin oleh Kerajaan Gabungan Parti Sarawak (GPS).

Ini kerana melalui kepimpinan GPS, kawasan DUN Simanggang akan terus dilimpahi pelbagai projek pembangunan termasuk peruntukan tahunan kata wakil rakyatnya, Datuk Francis Harden Hollis.

“Setiap wakil rakyat GPS juga diberi peruntukan di bawah Program Transformasi Luar Bandar (RTP) sebanyak RM5 juta setahun untuk melaksana pembangunan di kawasan tadbir mereka.

“Peruntukan tersebut dibahagikan kepada beberapa projek yang mempunyai impak terhadap sosioekonomi berdasarkan keutamaan dan seterusnya menguntungkan rakyat,” kata beliau.

Harden yang juga Timbalan Menteri Pendidikan, Inovasi dan Pembangunan Bakat berkata, Kerajaan GPS akan terus menunaikan tanggungjawab pembangunan hidup rakyat selagi masih mendapat mandat mereka.

“Justeru saya berharap agar rakyat bijak menentukan ‘intan dan kaca’ dalam memilih parti yang berkelayakan untuk meneraju pembangunan hidup pada setiap pilihan raya,” katanya.

Terdahulu Harden telah menyempurnakan Majlis Penyerahan Tapak Projek RTP Menaik Taraf Tokong Ciyun yang dikendali oleh Persatuan Soon Heng Simanggang.

Surat tawaran bagi projek bernilai RM500,000 itu telah pun diserahkan kepada Pengurus Syarikat Nanang Enterprise, Dyrol Gana Lindex melalui cabutan undi yang dilaksanakan oleh Pejabat Residen Bahagian Sri Aman.

Majlis Daerah Sri Aman (MDSA) bertindak sebagai agensi pelaksana projek itu yang telah pun bermula semenjak 26 Oktober lepas dan dijangka siap pada 25 April tahun hadapan dengan komponen naik tarafnya adalah pembinaan lif dan pintu gerbang.

Hadir sama Walikota MDSA, Kaunselor Anthony Abell Chendan, Setiausaha MDSA, Tay Guan Huat, Pengerusi Persatuan Soon Heng Simanggang, Tay Ah Tee, Timbalannya Temenggung Kueh Aik Seng dan pengurus projek, Watson Chaking.

See author's posts


Tuntut hentikan pemerintahan tentera

SUDAN: Beratus-ratus penunjuk perasaan Sudan yang menuntut dihentikan pemerintahan tentera turun ke jalan raya di ibu kota Khartoum dan pinggir bandarnya untuk hari keempat berturut-turut Ahad, kata saksi.

Tindakan keras oleh pasukan keselamatan semasa perhimpunan besar-besaran pada Khamis lalu telah membunuh sembilan orang, hari paling dahsyat selama beberapa bulan dalam protes lama menentang pengambilalihan tentera Oktober lalu yang diketuai oleh ketua tentera Abdel Fattah al-Burhan.

Bantahan baru-baru ini telah menyaksikan orang ramai membakar tayar dan jalan penghadang dengan batu bata, dengan pasukan keselamatan menggunakan peluru hidup, menembak bertubi-tubi tong gas pemedih mata dan menggunakan meriam air yang berkuasa, menurut pegawai perubatan dan Pertubuhan Bangsa-Bangsa Bersatu.

Penunjuk perasaan menuntut pemulihan peralihan kepada pemerintahan awam yang dilancarkan selepas penyingkiran otokrat lama Omar al-Bashir pada 2019, yang mana rampasan kuasa itu tergelincir.

“Kami akan meneruskan aksi duduk ini sehingga rampasan kuasa itu dibatalkan, dan kami mempunyai kerajaan awam sepenuhnya,” kata penunjuk perasaan Muayyad Mohamed kepada AFP di tengah Khartoum.

Angka kematian akibat keganasan berkaitan protes mencecah 114 sejak rampasan kuasa tahun lalu, dengan kematian terbaharu direkodkan Sabtu apabila seorang penunjuk perasaan meninggal dunia akibat kecederaan yang dialami pada perhimpunan 16 Jun, menurut pegawai perubatan prodemokrasi.

“Kami tidak akan berkompromi sehingga matlamat revolusi kami tercapai,” kata Soha, 25, seorang lagi penunjuk perasaan, yang hanya memberikan nama pertamanya.

“Kami di sini menuntut kebebasan, keamanan, keadilan, negara sivil dan kembalinya tentera ke berek.”

Rampasan kuasa itu menjerumuskan Sudan lebih jauh ke dalam kegawatan politik dan ekonomi yang menyaksikan kenaikan harga pengguna dan kekurangan makanan yang mengancam nyawa.

Pada Ahad, saksi melaporkan penempatan besar pasukan keselamatan di jalan-jalan Khartoum, termasuk kedua-dua kenderaan tentera serta Pasukan Sokongan Pantas (RSF), sebuah unit separa tentera yang digeruni diperintah oleh timbalan Burhan Mohamed Hamdan Daglo.

RSF memperbadankan anggota militia Janjaweed, yang dituduh oleh kumpulan hak asasi manusia melakukan kekejaman semasa konflik yang meletus pada 2003 di wilayah barat Darfur. – AFP

See author's posts


Selangau bakal miliki sekolah menengah

SELANGAU: Sekolah Menengah Kebangsaan (SMK) Selangau akan dibina dengan kos berjumlah RM88 juta, ia sekaligus telah menamatkan penantian sejak sekian lama penduduk di daerah tersebut.

Ahli Dewan Undangan Negeri (ADUN) Tamin, Christopher Gira Sambang berkata, tapak bagi projek tersebut telah dikenalpasti dan berharap pembinaannya akan dijalankan dalam masa terdekat ini.

“Peruntukan tersebut telah diluluskan oleh kerajaan menerusi Kementerian Pendidikan Malaysia (KPM). Saya berharap projek pembinaan sekolah ini dapat dijalankan dengan segera demi untuk memberikan manfaat kepada penduduk di Selangau,” jelasnya.

Beliau berkata demikian semasa berucap pada Majlis Bersama Rakyat di Rumah Jingga, Sungai Buloh, semalam.

Majlis tersebut telah diserikan lagi dengan kehadiran Timbalan Ketua Menteri, Tan Sri Datuk Amar Dr James Jemut Masing.

Gira memberitahu, kawasan Dewan Undangan Negeri (DUN) Tamin terus berkembang menerusi politik pembangunan Gabungan Parti Sarawak (GPS) di bawah kepimpinan Ketua Menteri, Datuk Patinggi Abang Johari Tun Openg.

Pada majlis tersebut, Masing yang juga Ahli Dewan Undangan Negeri (ADUN ) Baleh mengumumkan peruntukan RM20,000 kepada Jawatankuasa Kemajuan dan Keselamatan Kampung (JKKK) Rumah Jingga dan RM5,000 lagi kepada Biro Wanita rumah panjang terbabit.

Manakala, ADUN Tamin, Christopher Gira Sambang pula mengumumkan peruntukan sebanyak RM100, 000 dalam bentuk bahan binaan kepada JKKK Rumah Jingga.

Terdahulu, Gira telah merasmikan Majlis Pecah Tanah Projek Transformasi Luar Bandar (RTP) jalan batu sepanjang tiga kilometer ke Rumah Nuyah di Pasir Terebai Batang Oya dan Projek Bekalan Elektrik Luar Bandar (BELB).

“Projek jalan batu telah siap sepenuhnya bulan Jun 2020. Sebelum ini rumah panjang tersebut hanya boleh dihubungi melalui Sungai Batang Oya.

“Saya juga telah melaksanakan pecah tanah projek bekalan elektrik ke rumah panjang tersebut. Projek merupakan peruntukan dana dari Kerajaan Sarawak,” ujarnya.

Katanya, Kerajaan Negeri memperuntukan kos RM34.2 juta secara keseluruhannya untuk perlaksanaan projek Bekalan Elektrik Luar Bandar (BELB) yang bakal memberikan manfaat kepada sebanyak 60 buah rumah panjang di kawasan DUN Tamin.

“Di kawasan Selangau sebanyak 16 rumah panjang dengan kos pembinaan projek BELB sebanyak RM14.7 juta. Kawasan Balingian sebanyak 23 rumah panjang dengan kos pembinan projek BELB RM7.8 juta,” ujarnya lagi.

Beliau memberitahu, projek telah ditawarkan kepada tiga kontraktor pada bulan Mac 2020 dan dijangka siap Mac 2021.

Oleh Akun Giman

See author's posts


Kabel elektrik terbakar

BINTANGOR: Jabatan Bomba
dan Penyelamat Malaysia (JBPM) Bintangor menerima satu panggilan kecemasan
kebakaran kabel elektrik, malam kelmarin.

Menurut Ketua Balai
Bomba dan Penyelamat (BBP) Bintangor, PPgB Nicholas Belulin, bertindak atas
panggilan kecemasan tersebut, seramai lapan anggota bomba bergegas ke lokasi
kejadian di salah sebuah sekolah rendah.

“Pihak kami menerima
panggilan kecemasan pada 9.38 malam.

“Bertindak atas
panggilan kecemasan terbabit, pihak bomba bertolak ke lokasi kebakaran kabel
elekrik dan tiba di lokasi pada 10.01 malam,” katanya.

Beliau berkata demikian
ketika dihubungi pemberita, pagi semalam.

Katanya, setibanya
dilokasi, komander operasi, PBK II Abdul Rahman membuat ‘size-up’ untuk
memastikan tiada kemerebakan api berlaku sementara menunggu pihak Sarawak
Energy untuk tindakan selanjutnya.

“Setelah pihak
Sarawak Energy sampai dengan keanggotaan seramai lima orang, pihak bomba
bertolak balik ke balai,” ujarnya.

See author's posts


DUN: RM8 bilion untuk Dana Kekayaan Berdaulat Sarawak

KUCHING: Kerajaan Sarawak memberi peruntukian awal RM8 bilion untuk Dana Kekayaan Berdaulat Sarawak, kata Datuk Patinggi Tan Sri Abang Johari Tun Openg.

Premier Sarawak berkata, peruntukkan itu akan diagihkan ke dalam Akaun Dana Pelaburan Dana dan diuruskan dengan ketat mengikut mandat pelaburan yang dinyatakan dalam Jadual Kedua Bil.

Dana RM8 bilion itu antara lain untuk peruntukan seperti berikut:

“Dengan peruntukan ini, dana dijangka berkembang secara mampan tanpa pengeluaran kecuali dalam kes peristiwa kritikal yang mungkin timbul dalam tempoh 20 tahun atau apabila dana berprestasi lebih baik daripada sasaran,”katanya.

Beliau berkata demikian ketika persidangan mesyuarat ketiga bagi penggal pertama DUN petang ini.

Abang Johari berkata, wang dalam Akaun Kumpulan Wang Endowmen, yang akan dipindahkan ke Kumpulan Wang Disatukan Negeri dan dipegang di bawah Kumpulan Wang Amanah.

Ia boleh digunakan untuk tujuan berikut: –

(i) Pendidikan rakyat Sarawak di institusi pengajian tinggi atau institusi lain yang diluluskan oleh Majlis Mesyuarat Kerajaan Negeri;

(ii) Peningkatan taraf hidup rakyat Sarawak berdasarkan keperluan sosioekonomi;

(iii) Pembangunan bakat, kepakaran, dan kemahiran keusahawanan rakyat Sarawak;  dan

(iv) Tujuan lain yang ditentukan oleh Majlis Mesyuarat Kerajaan Negeri dalam pemberitahuan yang akan disiarkan dalam warta dan dibentangkan di Dewan Undangan Negeri.

“Dana kekayaan negara ialah dana pelaburan tujuan khas yang dimiliki oleh kerajaan (termasuk Kerajaan Pusat dan sub-nasional) untuk mewujudkan pulangan kewangan dan ekonomi yang mampan.

“Berdasarkan kajian kami mengenai landskap dana kekayaan negara global, dana kekayaan negara boleh dikategorikan berdasarkan mandat atau objektif penubuhannya, dan boleh diklasifikasikan secara meluas kepada tiga kategori iaitu memaksimumkan modal, penstabilan dan pembangunan strategik,” katanya.

Abang Johari berkata, pembentangan Rang Undang-Undang itu adalah untuk menunaikan janji pilihan rayanya yang merupakan sebahagian daripada manifesto Gabungan Parti Sarawak (GPS) untuk Pilihan Raya Dewan Undangan Negeri ke-12

“Ini untuk membuktikan bahawa kerajaan GPS mengambil janji dan manifestonya dengan serius,” katanya.

Oleh AZREEN KERIA

See author's posts


GOL SENDIRI RANAPKAN MISI

SKUAD Kuching City FC yang turun dengan misi untuk bangkit meraih kemenangan malam kelmarin gagal menterjemahkan banyak peluang yang ada apabila berjaya diikat pasukan Selangor FC Il 1-1 dalam aksi di Stadium Bola Sepak Kuala Lumpur.

Turun dengan kesebelasan terbaik mereka, menyaksikan skuad The City Boys bermula garang pada awal babak perlawanan dengan serangan bertali arus ke atas gawang gol pasukan Selangor FC II.

Pada babak pertama permainan seimbang ditunjukkan oleh kedua-dua pasukan yang saling mengatur gerakan untuk mendapatkan jaringan awal.

Nasib lebih menyebelahi Kuching City apabila berjaya memecah kebuntuan pada minit ke-22 apabila Mohamad Alif Hassan berjaya menanduk masuk hantaran lintang daripada Hudson Dias untuk meletakkan pasukan yang dibimbing ketua jurulatih Irfan Bakti Abu Salim itu di hadapan.

Ketumpulan penyudah menghantui kedua-dua pasukan apabila setiap peluang terhidang gagal diterjemahkan dalam bentuk jaringan dan keputusan 1-0 itu kekal sehingga tamat babak pertama.

BERSAMBUNG babak kedua, kedua-dua pasukan saling berbalas serangan, dengan anak buah Michael Feichtenbeiner seakan-akan enggan tunduk mengalah apabila cubaan demi cubaan dilakukan untuk memecah bentang daripada pasukan lawan itu, gagal menterjemahkan sebarang gol.

Kegembiraan pasukan Kuching City bagaimanapun tidak sampai ke penghujung apabila ketua pasukan, Joseph Kallang Tie tertanduk masuk bola sepakan bebas Fazrul Fahriz ke gawang sendiri sekali gus memberi gol penyamaan buat Selangor FC II pada minit ke-88 perlawanan.

Tersentak dengan jaringan penyamaan pelawat, Kuching City berusaha untuk bangkit mengatur serangan pantas, namun tindakan itu sudah terlewat apabila keputusan seri 1-1 itu kekal sehingga tiupan wisel penamat.

Skuad Kuching City yang gagal mengutip sebarang mata apabila tewas menentang Kelantan FC 1-0 minggu lalu, cuba untuk bangkit pada perlawanan ini terpaksa berpuas hati berjaya mencuri satu mata berharga.

Sementara itu, skuad Kuching City FC kini berada ditangga ke-10 Liga Premier dengan memungut tujuh mata daripada lapan perlawanan, manakala Selangor FC II pula berada dikedudukan ke-7 (11 mata) daripada tujuh perlawanan.

Skuad The City Boys, Sabtu ini (24 April) akan bertandang ke Stadium Sultan Muhammad Ke-IV, Kota Bharu menentang pasukan Kelantan United FC.

Oleh ADI SAFARMAN

See author's posts


Penelitian terakhir sebelum tentukan jurulatih hoki negara

KONFEDERASI Hoki Malaysia (MHC) akan mengadakan satu lagi sesi temu ramah bersama empat calon terakhir bagi jawatan jurulatih hoki wanita kebangsaan, sebelum menentukan calon terbaik untuk jawatan itu.

Presidennya Datuk Seri Subahan Kamal berkata, pada kali ini panel MHC akan disertai Ketua Pengarah Majlis Sukan Negara Datuk Ahmad Shapawi Ismail dan Ketua Pengawai Eksekutif Institut Sukan Negara Ahmad Faedzal Md Ramli, untuk sesi penilaian terakhir.

“Dua calon tempatan dan dua calon dari luar negara akan ditemu ramah secepat mungkin (menerusi sidang video), bagi membuat penilaian terakhir jawatan jurulatih itu, sebelum minggu ketiga bulan ini supaya yang terpilih itu nanti boleh mulakan kerjanya pada September.

“Kami juga dalam proses melantik pengarah teknikal yang baru untuk skuad projek Sukan Asia 2026, supaya beliau akan menyertai panel pemilihan tersebut,” katanya pada sidang media selepas pengumuman penyambungan kerjasama tajaan bersama QNET di Kinrara Resort di sini semalam.

Difahamkan calon dari Belanda dan England merupakan antara empat calon yang disenarai pendek untuk jawatan jurulatih pasukan wanita, selepas Muhammad Dharma Raj Abdullah membuat keputusan untuk tidak memohon semula untuk jawatan itu.

Sementara itu, Subahan berkata, situasi pandemik Covid-19 di Malaysia kini terkawal dan kesemua prosedur operasi standard (SOP) diikuti orang ramai dan pemain, bagi mengurangkan risiko jangkitan, selepas lima pemain dalam pasukan kebangsaan India disahkan positif virus tersebut.

Subahan juga turut mengumumkan Presiden Persatuan Hoki (PH) Perak Mohd Sayuti Samat, Presiden PH Kedah Mohd Asmirul dan wakil dari Tenaga Nasional, akan dilantik sebagai anggota jawatankuasa eksekutif MHC, manakala anggota lain akan dimumkan kemudian.

Sementara itu Subahan berkata, QNET, sebuah entiti perniagaan berasaskan jualan secara langsung e-dagang, akan memberikan tajaan kira-kira RM1.5 juta bagi tempoh tiga tahun dari 2021 ke 2023.

“Ini satu yang amat merangsangkan… pada ketika pandemik, tidak ramai yang akan mendapat tajaan. Kami (MHC) mempunyai banyak perbelanjaan seperti menganjurkan liga, pembangunan dan kejohanan luar negara, kami akan gunakan wang itu secara terbaik,” katanya selepas mengesahkan satu lagi tajaan kit RM1.5 juta dari PUMA, bulan lepas.

Pengarah Urusan QI Group Kuna Senathirajah berkata, kumpulan itu menerusi anak syarikatnya QNET, gembira untuk menerus sokongan kepada MHC dan PH Selangor, dan menegaskan mereka tidak bercadang untuk menubuhkan sebuah pasukan hoki pada masa ini.

QNET juga merupakan penaja pasukan Liga Premier Inggeris Manchester City dan pemilik pasukan  Kelab Bolasepak Petaling Jaya (PJ City FC), untuk Liga Malaysia, selain menjadi rakan penaja MHC sejak 2015. – Bernama

See author's posts


Kerajaan Sarawak mampu tangani krisis

MUKAH: Langkah ‘Pre-emptive’ yang diambil Ketua Menteri Sarawak melalui 9 Strategi Post Covid-19 sehingga tahun 2030 dianggap sebagai tepat.

Ia adalah berasaskan Ekonomi Digital dan Kelestarian Alam Sekitar (Digital Economy and Environmental Sustainability) di bidang Pertanian Komersial, Pembuatan, Perlombongan, Peladangan Industri Kehutanan, Pelancongan, Perkhidmatan, Pusat Data dan  Inovasi, Tenaga Boleh Diperbaharui, dan Pendidikan dan Pembangunan Sumber Manusia.

Menurut Ahli Dewan Undangan Negeri (ADUN) Tellian Yussibnosh Balo, semua ini memerlukan pandangan dari pelbagai stakeholders yang melibatkan sektor perniagaan, profesional, ahli akademik dan lain-lain.

Katanya, hidup dan kehidupan perlu dirancang secara selari dan untuk terus hidup kita perlu memberi perhatian yang serius kepada tahap dan penjagaan kesihatan.

“Untuk meneruskan kehidupan pengwujudaan ekonomi dalam pelbagai sektor perlu diambilkira untuk memastikan kemajuan dan pembangunan fizikal berterusan. Kerjasama dikalangan semua lapisan masyarakat diperlukan untuk mewujudkan kelestarian hidup dan kehidupan,” ujarnya.

Dari peristiwa yang berlaku semasa menangani Covid-19, tambah Yussibnosh, kita mengakui bahawa negeri ini tetap bersiap sedia dalam segala kemungkinan yang akan berlaku.

“Bahkan sebelum ini, Penyakit Rabies pun berjaya ditangani oleh kerajaan negeri dan kita percaya kerajaan negeri pun sudah bersedia untuk ke arah itu,” kata Yussibnosh.

Menyentuh mengenai pembangunan dan sektor ekonomi di kawasanya dan Mukah, amnya, dia menamakan pelbagai sektor yang sediada di sini.

“Sebagai wakil rakyat dari kawasan pekan kecil yang pesat membangun seperti Mukah kita perlu mengambil pendekatan untuk mengambil peluang memperkasakan sektor yang sedia ada di sini iaitu perikanan, pertanian, industri pembuatan (Aluminium), perlombongan (arang batu), perladangan, pelancongan dan pendidikan serta pembangunan sumber manusia melalui pusat-pusat latihan yang sedia ada,” katanya.

Dalam masa yang sama, beliau berpendapat bahawa industri  rumbia perlu diperkasakan dari segi mengaplikasikan teknologi moden dalam pengeluarannya.

“Industri rumbia yang ada di sini perlu diperkasakan dari segi teknologi pengeluaran dan mencari alternatif untuk membantu pekebun-pekebun kecil rumbia sebab Mukah terkenal dengan pusat pengeluaran tepung sagu pada suatu ketika.  Mempelbagaikan hasil dari rumbia dan perikanan  juga perlu diutamakan untuk meletakkan industri tertua di kawasan ini berkenaan ke tahap yang tertinggi mungkin,” katanya dengan penuh harapan.

(Sembilan strategi  Post Covid-19 sehingga tahun 2030 yang berasaskan Digital Economy and Environmental Sustainability: 1. Commercial Agriculture,  2. Manufacturing, 3. Mining, 4. Industrial Forest Plantation, 5. Tourism, 6. Services, 7. Data Centre & Innovation, 8. Renewable Energy, 9. Education & Human Capital Developments)

See author's posts


Djokovic akui tidak kenal Daniel Galan

Novak Djokovic mengakui bahawa dia sama sekali tidak tahu mengenai Daniel Galan, pemain nombor 153 dunia dari Colombia yang menghalangi tempatnya pada peringkat 16 terakhir di Roland Garros pada Sabtu lalu.

Itu mungkin sama seperti Galan, seorang pemenang bertuah yang berusia 24 tahun dari kelayakan, mengatakan bahawa dia bukan “pengikut diehard” pemain nombor satu dunia itu.

“Saya tidak tahu banyak tentang dia (Galan) secara jujurnya.

“Saya tidak pernah melihatnya bermain, jadi saya harus melihat perlawanannya, video, dan berusaha mempersiapkan diri.

“Saya tahu dia bermain kelayakan di sini, jadi dia sudah mempunyai banyak perlawanan dalam keadaan seperti ini, yang pasti membantu,” kata Djokovic, juara Terbuka Perancis 2016 yang mengejar gelaran Grand Slam ke-18.

Djokovic, yang mencatat rekod 2020 dengan 33 kemenangan hanya dengan satu kekalahan, menyaksikannya untuk menjadi lelaki pertama dalam setengah abad yang memenangi keempat-empat Slam dua kali.

Kemenangan pusingan kedua ke atas Ricardas Berankis adalah yang ke-70 di kejohanan itu.

Pemain berusia 33 tahun itu memenangi sekurang-kurangnya 70 perlawanan di semua jurusan.

Sebaliknya, hanya dua kemenangan Galan di Slams di Paris minggu ini.

“Sebagai seorang anak, saya dibesarkan dengan persaingan antara (Roger) Federer dan (Marat) Safin,” kata Galan.

“Ketika saya lebih tua, saya mengagumi (Rafael) Nadal atas apa yang telah dicapai,” ujar Galan.

Galan adalah salah satu daripada sembilan pemain di luar 100 teratas yang mencapai pusingan ketiga, yang terbanyak di Paris sejak 1985.

“Djokovic tidak mempunyai kelemahan, walaupun saya berjaya menewasnya.

“Jika tidak, dia tidak akan pernah kalah dalam pertandingan,” tambah Galan, pemain Colombia pertama yang mencapai pusingan ketiga utama sejak Santiago Giraldo di Paris pada 2012.

Pemain pilihan kelima Yunani, Stefanos Tsitsipas, membuat pusingan keempat untuk tahun kedua berturut-turut dan bakal berdepan pemain Slovenia, Aljaz Bedene, pemain nombor 56 dunia.-AFP

See author's posts


Kerajaan komited bawa pembangunan

TATAU: Kerajaan Sarawak terus komited membawa pembangunan dalam usaha meningkatkan kesejahteraan hidup rakyat di negeri ini.

Menteri Muda di Jabatan Ketua Menteri (Undang-Undang dan Adat Bumiputera) Datuk John Sikie Tayai berkata, pelbagai projek telah dan akan dilaksanakan oleh kerajaan di bawah Gabung Parti Sarawak (GPS).

“Kerajaan telah menyediakan peruntukan yang besar kepada projek-projek pembangunan di luar bandar,” katanya.

Beliau berkata demikian ketika berucap dalam Perasmian dan Penutupan Agriculture Community Outreach Programme (AgriCOP) bertempat di Rh Tuggang, Sungai Arip, semalam.

Menurutnya, pembangunan di kawasan Dewan Undangan Negeri (DUN) berkenaan juga sedang giat dilaksanakan untuk keperluan rakyat.

“Umpamanya, jalan raya menuju ke Sekolah Kebangsaab (SK) Iban Union sepanjang 7.8 kilometer yang siap diturap merupakan projek di bawah Kerajaan Negeri Sarawak di bawah pimpinan Ketua Menteri Datuk Patinggi Abang Johari,” katanya.

Sehubungan itu, beliau yang juga Ahli Dewan Undangan Negeri (ADUN) Kakus berkata, pembangunan berterusan di bawah GPS banyak memberi manfaat kepada penduduk di kawasan terbabit.

Tambahnya, kemudahan asas yang disediakan oleh kerajaan juga sekali gus meningkatkan sosio ekonomi rakyat.

Dalam perkembangan sama, beliau telah mengumumkan peruntukan menerusi geran Projek Kecil Luar Bandar (MRP) sebanyak RM24 ribu kepada Jawatankuasa Kemajuan Keselamatan Kampung (JKKK) Rh Tuggang.

Oleh Ellie Edward

See author's posts


Timbalan Menteri Kesihatan, exco didenda RM1,000

GERIK: Timbalan Menteri Kesihatan Datuk
Dr Noor Azmi Ghazali dijatuhi hukuman denda maksimum RM1,000 atau penjara
sebulan oleh Mahkamah Majistret di sini semalam kerana melanggar Perintah
Kawalan Pergerakan (PKP) dengan menghadiri satu jamuan dua minggu lepas.

Majistret Norhidayati Mohammad Nasroh juga menjatuhkan hukuman denda sama terhadap Pengerusi Jawatankuasa Pendidikan, Pembangunan Modal Insan, NGO dan Masyarakat Sivil Perak Razman Zakaria serta 13 individu lain selepas mereka mengaku bersalah atas pertuduhan masing-masing yang dibacakan secara serentak.

Dr Noor Azmi, 59, Razman, 60, dan 13
individu lain termasuk adik Timbalan Menteri Kesihatan iaitu Noor Azman, 57,
didakwa berhimpun di dalam kawasan tempat jangkitan Covid-19 bagi maksud sosial
yang melanggar Peraturan 6(1), Peraturan-Peraturan Pencegahan dan Pengawalan
Penyakit Berjangkit (Langkah-Langkah Di Dalam Kawasan Tempatan Jangkitan) 2020.

Mereka melakukan perbuatan itu di dewan
Maahad Tahfiz Quran Lid Dakwah Wal Imamah, Kampung Luat, Lenggong antara jam 6
petang hingga 7 malam pada 17 April lalu dan dihukum mengikut Peraturan 11(1)
Peraturan sama dibaca bersama Seksyen 34 Kanun Keseksaan yang memperuntukkan
hukuman maksimum denda RM1,000 atau penjara enam bulan atau kedua-duanya, jika
sabit kesalahan.

Terdahulu, Norhidayati berkata hukuman
berbentuk denda adalah memadai bagi kesalahan pertama yang dilakukan kesemua
tertuduh selain melihat kepada tujuan mereka berhimpun iaitu untuk menunaikan
solat Asar dan menghulurkan sumbangan barangan makanan kering kepada penduduk
sekitar.

“(Mahkamah) Mengambil kira tujuan
berhimpun ini (ia) bukanlah bagi tujuan tidak berfaedah tetapi yang baik
(untuk) membantu masyarakat setempat yang berdepan Covid-19.

“Bagaimanapun, saya mendapati
tujuan berhimpun sedemikian bukanlah suatu pengecualian tetapi yang penting ia
turut memberi risiko besar dalam penularan wabak itu,” katanya.

Mengikut fakta kes, kejadian itu
berlaku selepas kesemua tertuduh selesai menghadiri lawatan kerja rasmi Dr Noor
Azmi di Klinik Kesihatan Lenggong bagi meninjau persiapan, permasalahan dan
keperluan Pejabat Kesihatan Daerah Hulu Perak dalam mengawal penularan wabak
Covid-19.

Selesai lawatan kerja tersebut, kesemua
tertuduh singgah ke Maahad Tahfiz Quran Lid Dakwah Wal Imamah untuk solat Asar
dan mengagihkan bantuan barangan makanan kering kepada wakil penduduk untuk
diedarkan sebelum menikmati jamuan di dewan.

Gambar Dr Noor Azmi, yang juga Ahli
Parlimen Bagan Serai, dan Razman yang merupakan Pesuruhjaya PAS Perak serta
Ahli Dewan Undangan Negeri Gunung Semanggol menikmati jamuan tersebut tular di
media sosial sehari selepas itu.

Pendakwaan dikendalikan Timbalan
Pendakwa Raya Datuk Azhar Mokhtar dan Mohamad Amri Alfikri Mohamad Dasuki manakala
kesemua tertuduh, yang berdiri di luar kandang tertuduh serta memakai penutup
hidung dan mulut, diwakili peguam Nor Zahari Ismail.

Azhar memohon mahkamah mengenakan
hukuman setimpal kepada kesemua tertuduh berdasarkan fakta kes namun Nor Zahari
merayu hukuman minimum serta memaklumkan anak guamnya memohon maaf kepada
mahkamah dan seluruh rakyat atas perbuatan mereka itu.

Ketika ditemui media selepas prosiding,
Dr Noor Azmi memohon maaf atas kesilapan dan akur dengan undang-undang dan
sistem kehakiman negara.

“Saya akan lebih berhati-hati lagi
selepas ini dan akan teruskan perjuangan untuk memberikan perkhidmatan
kesihatan yang terbaik untuk rakyat Malaysia,” katanya.

Kesemua mereka membayar denda itu. –
BERNAMA

See author's posts


Mahu teruskan momentum

PEARLY Tan – M Thinaah

BEREGU badminton wanita negara Pearly Tan-M Thinaah berharap dapat meneruskan momentum mereka di Indonesia sebelum ini, pada saingan Terbuka Malaysia di Axiata Arena, Bukit Jalil minggu depan.

Pasangan ranking ke-10 dunia itu dijadualkan menentang gandingan ke-22 dunia dari China Liu Xuan Xuan-Xia Yu Ting di pusingan pertama kejohanan itu yang bermula 28 Jun hingga 3 Julai ini.

Ia merupakan pertemuan kedua mereka selepas pusingan kedua Terbuka Thailand bulan lepas yang dimenangi Pearly-Thinaah.

Pearly menjangkakan tentangan sengit, namun masih positif bahawa beliau dan Thinaah mampu menampilkan persembahan cemerlang, selain teruja untuk turun beraksi di laman sendiri.

“Sudah tentu saya rasa teruja sebab di Istora Senayan, Jakarta, kami boleh lihat penonton.. (sekarang) kami tidak sabar untuk menyaksikan peminat Malaysia, bagaimanapun undian sangat mencabar kerana dalam pusingan pertama kami akan menentang China,” katanya kepada pemberita di Akademi Badminton Malaysia (ABM) di Bukit Kiara di Kuala Lumpur, semalam.

Pearly-Thinaah yang memenangi Terbuka Switzerland tahun lepas berjaya mara sehingga ke peringkat separuh akhir Kejohanan Masters Indonesia di Stadium Istora Senayan, sebelum terkandas seawal pusingan kedua di Terbuka Indonesia yang berlangsung di venue sama, bulan ini.

Dalam pada itu, pemain berusia 22 tahun itu berkata pengumuman Persekutuan Badminton Dunia (BWF) berkenaan status Terbuka Malaysia yang dinaik taraf daripada Jelajah Dunia Super 750 kepada Super 1000, menyemarakkan lagi semangat atlet badminton tanah air.

“Bagaimanapun, bagi saya semua kejohanan Super adalah sama kerana semua pemain hebat menyertai kejohanan tersebut (Super 500, 750 & 1,000), tiada banyak beza, hanya harap untuk fokus pada setiap perlawanan,” katanya.

Pemain beregu badminton lelaki Aaron Chia pula berkata: “Memang apabila naik 1000 buat (pemain) lebih semangat, main di laman sendiri pula, boleh cakap kejohanan paling besar antara beberapa kejohanan, jadi itu juga menyuntik keyakinan.”

Ahad lepas, BWF mengumumkan penaiktarafan status Terbuka Malaysia daripada Jelajah Dunia Super 750 kepada Super 1000 mulai tahun depan hingga 2026. -Bernama

See author's posts


Abang rentung, adik sempat selamatkan diri

SHAH ALAM: Seorang lelaki rentung manakala adiknya berjaya menyelamatkan diri dalam kejadian kebakaran sebuah rumah dua tingkat di Taman Bukit Saga, Seksyen 26 di sini, awal pagi semalam.

Penolong Pengarah Operasi Jabatan Bomba dan Penyelamat Selangor, Hafisham Mohd Noor berkata, dalam kejadian kira-kira 4.00 pagi itu, mangsa yang rentung, Ahmad Zulhilman Zakaria, 27, ditemukan di bilik tidurnya di tingkat atas rumah berkenaan.

Beliau berkata, adik mangsa, Ahmad Hamizan, 25, yang berada di bilik tidurnya di tingkat bawah rumah pula menyelamatkan diri dengan keluar menerusi tingkap sebelum meminta bantuan jiran.

“Rumah ini didiami tiga beradik lelaki dewasa dan ibu bapa mereka bekerja di luar negara. Siasatan mendapati, adik bongsu mereka, Ahmad Nazmi, 21, tiada di rumah ketika kebakaran dan dimaklumkan dia bermalam di rumah kawannya.

“Rumah dua tingkat ini dianggarkan terbakar 90 peratus dan punca kejadian masih dalam siasatan. Mayat mangsa dihantar ke Hospital Tengku Ampuan Rahimah Klang untuk tindakan lanjut,” katanya kepada pemberita di lokasi kebakaran di sini semalam.

Sementara itu, seorang jiran mangsa yang enggan dikenali memberitahu, beliau ada mendengar bunyi kaca pecah serta jeritan Ahmad Zulhilman meminta tolong kira-kira 3.00 pagi dan menganggap rumah mereka dipecah masuk pencuri.

Namun, ketika keluar untuk menjengah rumah jirannya itu, beliau terkejut melihat api sangat marak dan asap yang tebal.

“Adiknya (Ahmad Hamizan) datang kepada saya dan beritahu abangnya tak boleh keluar. Beberapa jiran lain pun datang untuk bantu tapi api sangat marak dan haba terlalu panas menyebabkan kami langsung tak boleh dekat (dengan rumah tersebut).

“Saya yang menelefon bomba. Namun kami jiran-jiran berasa kesal kerana tak dapat bantu mangsa sebab mereka sekeluarga dah duduk sini sejak puluhan tahun lepas. Ibu bapa mereka pula tiada di sini (bekerja di luar negara),” katanya. – Bernama

See author's posts


Capaian internet lebih baik tumpuan utama Rosey

SIBUTI – Capaian Internet di Bekenu menjadi fokus utama Datuk Rosey Yunus untuk memastikan liputannya sampai ke setiap pelosok kawasan Dewan Undangan Negeri (DUN) itu menjelang tahun depan.

Calon Gabungan Parti Sarawak (GPS) bagi Pilihan Raya Negeri (PRN) Sarawak ke-12 itu berkata, beliau tidak mahu masalah capaian Internet yang lemah di kawasan itu terus menjadi isu.

“Hal ini penting kerana ia selari dengan perkara kedua yang ingin saya berikan perhatian, iaitu pendidikan. Liputan Internet yang baik akan memberi kelebihan kepada penduduk, khususnya pelajar di sini untuk menikmati kemudahan dan sesi pembelajaran yang ketika ini agak bergantung pada (kaedah) dalam talian,” katanya kepada Bernama hari ini.

Mengulas lanjut, Rosey yang juga penyandang kerusi DUN itu berkata, usaha kerajaan ketika ini sudahpun bermula dengan pembinaan beratus-ratus menara komunikasi bagi menaik taraf liputan internet di seluruh Sarawak, terutamanya di kawasan luar bandar.

“Kerajaan GPS tidak hanya berjanji tetapi memberi bukti dengan jelas. Kita harap pengundi kita bijak menilai. Undi itu akan menentukan hala tuju dan masa depan kita untuk tempoh lima tahun akan datang, jangan sampai tersilap undi, semua akan merana,” katanya.

Di bawah Pelan Jalinan Digital Negara (JENDELA), Suruhanjaya Komunikasi dan Multimedia (MCMC) membangunkan menara telekomunikasi baharu di 794 lokasi membabitkan kawasan pinggir bandar dan luar bandar di Sarawak bermula tahun ini.

Menteri Komunikasi dan Multimedia, Tan Sri Annuar Musa hari ini berkata sasaran 92 peratus peluasan liputan Internet 4G di Sarawak menjelang penggal ketiga tahun depan adalah realistik dan mampu dicapai.

Rosey juga berkata di bawah pimpinan kerajaan GPS, perubahan ekonomi di kawasan luar bandar, terutama Bekenu dapat dilihat apabila berlaku lonjakan pendapatan orang luar bandar yang aktif dalam bidang pertanian.

“Perubahan ini berlaku kerana terdapat kemudahan infrastruktur di kawasan luar bandar yang sebelum ini agak daif. Majoriti penduduk di sini mempunyai kebun sendiri seperti kelapa sawit, nanas dan getah. Ini adalah peluang yang mereka ambil untuk selari dengan kehendak kerajaan dalam usaha meningkatkan pendapatan,” katanya.

Pada PRN Sarawak kali ini, DUN Bekenu menyaksikan persaingan empat penjuru antara Rosey, calon PKR Norhafizah Mohammad Joharie, calon Parti Sarawak Bersatu (PSB) Abu Bakar Amit dan calon Parti Bumi Kenyalang (PBK) Desmond Gani Pengiran.

Rosey menang selesa pada PRN 2016 dengan majoriti 4,789 undi, menewaskan calon PKR, Bill Kayong yang hanya menerima 1,220 undi serta dua calon Bebas, iaitu Austin Sigi Melu (589 undi) dan Jou@Peter Jelin (565 undi).

Seramai 12,674 pemilih berdaftar di DUN Bekenu layak mengundi pada PRN Sarawak kali ini. Suruhanjaya Pilihan Raya telah menetapkan tarikh pengundian pada 18 Disember manakala pengundian awal pada 14 Dis.

See author's posts


Sarawak cadang tubuh tabung amanah

KUCHING: Sarawak mencadangkan penubuhan satu tabung amanah sebagai saluran peruntukan Kerajaan Persekutuan kepada negeri ini secara lebih sistematik.

Premier Sarawak, Tan Sri Abang Johari Abang Openg berkata, beliau mencadangkan penubuhan tabung amanah itu dalam pertemuan dengan Perdana Menteri, Datuk Seri Anwar Ibrahim di ibu negara, semalam.

Dalam pertemuan itu katanya, mereka membincangkan supaya ada pendekatan baharu dalam pentadbiran antara Kerajaan Persekutuan dengan kerajaan Sarawak.

“Ini bermakna jika Sarawak mempunyai projek pembangunan berjumlah RM4 bilion dari Kerajaan Persekutuan, RM4 bilion itu akan dimasukkan ke dalam satu Tabung Amanah di Sarawak.

“Justeru, Sarawak akan mempunyai satu pendekatan baharu dalam pentadbiran antara Kerajaan Persekutuan dan Kerajaan Negeri.

“Pada dasarnya, Anwar bersetuju dengan cadangan itu yang diyakini mampu memperkemas pengagihan peruntukan pembangunan untuk Sarawak,” katanya.

Beliau berkata demikian pada sidang media selepas perasmian Kejohanan Badminton Piala Abang Jo 2022 dan perasmian Dewan Persatuan Badminton Sarawak (SBA) di Jalan Lapangan Terbang di sini, hari ini.

Turut hadir, Menteri Belia, Sukan dan Pembangunan Usahawan, Datuk Seri Abdul Karim Rahman Hamzah dan Presiden SBA, Tan Sri Abdul Aziz Husain.

Abang Johari berkata, penubuhan Tabung Amanah itu akan menjadikan dana dari Putrajaya dilihat semula dan diletakkan dibawah satu Tabung Amanah di Sarawak.

Abang Johari berkata, beliau meminta Anwar untuk mempertimbangkan agar tabung amanah itu diletakkan di Sarawak, namun di bawah pengawasan Kementerian Kewangan.

“Ini adalah satu pendekatan yang baharu dan rangka kerja itu akan ditentukan oleh jawatankuasa khas antara Kementerian Kewangan dan Perdana Menteri sendiri untuk mengawal selia,” katanya.

Sementara itu, mengenai pembangunan sukan di Sarawak, beliau memuji usaha SBA yang menganjurkan Kejohanan Piala Abang Jo 2022 khusus untuk mencungkil bakat muda badminton untuk membawa cabaran negeri dan negara di peringkat antarabangsa.

Pada masa sama katanya, kerajaan Sarawak juga fokus untuk membangunkan sukan lain antaranya bola sepak dan sepak takraw bagi melengkapkan kemampuan Sarawak sebagai kuasa sukanasa depan.

“Sebab itu, kerajaan Sarawak meluluskan pembinaan 20 kompleks sukan mini kerana menerusinya lebih ramai bakat baharu pelbagai jenis sukan dapat kita gilap di seluruh negeri,” katanya.

Oleh RYNNA SHA’ERRA

See author's posts


545 ahli Amanah sertai Bersatu

SHAH ALAM: Seramai 545 ahli Amanah Kota Raja semalam keluar parti berkuat kuasa serta merta dan menyertai Parti Pribumi Bersatu Malaysia (Bersatu), menyatakan tertarik dengan kepimpinan Presiden Bersatu yang juga Perdana Menteri Tan Sri Muhyiddin Yassin.

Borang keahlian itu diserahkan wakil kumpulan berkenaan yang juga bekas Naib Pengerusi 3 Amanah Kota Raja, Jaafar Samsuddin kepada Pengerusi Badan Pimpinan Bersatu Selangor    Datuk Abdul Rashid Asari.

Menurut Jaafar, antara faktor membuatkan mereka tertarik menyertai Bersatu adalah sifat kesederhanaan dan kepimpinan ditonjolkan Muhyiddin selain keupayaannya menjaga kebajikan rakyat tatkala penularan pandemik Covid-19 ketika ini.

“Kita lihat, (kepimpinan) Amanah tidak memainkan peranan penting dalam membela rakyat, aspek penjagaan kawasan dan keprihatinan kepada ahli. Ahli parti rasa tidak terbela walaupun sekian lama bekerja untuk parti.

“Disebabkan itu kami memilih untuk bersama Bersatu dan Perikatan Nasional yang wadah perjuangannya untuk membangun serta membela rakyat. Sebagai anak jati Kota Raja, diharapkan parti ini dapat membawa perubahan di kawasan kami,” katanya yang juga bekas    Ahli Jawatankuasa Amanah Negeri Selangor pada sidang media di sini semalam.

Dalam pada itu, Abdul Rashid menafikan dakwaan kira-kira 3,000 ahli Bersatu Selangor telah keluar parti kerana pihaknya hanya mengesan 122 ahli saja yang meninggalkan parti berkenaan setakat ini.

Katanya, jumlah ahli yang keluar parti itu turut melibatkan tiga Ahli Dewan Undangan Negeri Selangor (ADUN) daripada Bersatu bagi kawasan Kuang, Jeram dan Batang Kali untuk menyertai Parti Pejuang Tanah Air (Pejuang) diasaskan bekas Perdana Menteri    Tun Dr Mahathir Mohamad.

Beliau berkata, jumlah ahli Bersatu di Selangor setakat ini sudah melebihi 50,000 orang dengan 5,000 daripadanya terdiri dalam kalangan bukan Melayu. – Bernama

See author's posts


UNIMAS mujur ngatur Pengerami Nutup Kus Pengerai

KOTA SAMARAHAN: Pengerami Nyuaka Komputer enggau Nutup Program Kus Pengerai Ruang Bilik Kampung Mang maya sesyen akademik 2018/2020 udah mujur diatur ba Masjid Ali Fatimah, Kampung Mang, Kota Samarahan kena Hari Satu ke udah.

Program Kus Pengerai Ruang Bilik nya siti program ke disereta bala studen berubat taun satu enggau taun dua.

Udah nyadi siti chara ngagai program nya lebuh dua bengkah pengerami besai iya nya Pengerami Nyerahka Anak Iru enggau Nutup Anak Iru diatur.

Pengerami Nyerahka Anak Iru udah diatur kena  9 Mac 2019 ba Palan Islam Tun Abang Salahuddin (PITAS), Universiti Malaysia Sarawak (UNIMAS).

Nitihka perambu, pengerami nutup patut diatur ba Balai Mensia Mayuh Kampung Mang kena 20 Jun 2020.

Taja pia, ketegal pandemik Covid-19, pengerami nutup baka ke udah diperambu dilanjarka.

Dikena ngenang pemanah kerejasama ke udah diberi, UNIMAS ngena Fakulti Berubat enggau Sains Pengerai  meri dua unit komputer baru ngagai Kampung Mang maya Pengerami Nutup Program Pengerai Ruang Bilik.

Pengerami nya semina ulih disereta 50 iku peyereta (35 bengkah ruang bilik ngiru enggau 15 iku komuniti UNIMAS).

Bisi lima ruang bilik ngiru enda ulih datai nyereta laban bisi pengawa bukai ke enda ulih diseliahka.

Bala studen agi bedau mulaika diri ngagai kampus laban agi belajar sereta diajar ngena chara online.

Kelimpah ari nya UNIMAS mega meri tulung ngagai seiku ari siti ruang bilik ngiru studen berubat ke udah nadai.

Sama bisi enggau maya pengerami nya Zainab Tambi ti mega kala nyadi  Koordinator Kus Pengerai Ruang Bilik..

Oleh Alexandra Lorna

See author's posts


RELA Sebauh pergiatkan lagi rondaan

BEKENU: Jabatan Sukarelawan Malaysia (RELA) Daerah Sebauh terus pergiat dan ketatkan rondaan di sungai pada penguatkuasaan arahan Perintah Kawalan Pergerakan Pemulihan (PKPP) sehingga 31 Ogos 2020 ini.

Pegawai RELA Daerah Sebauh, William Vincent ketika dihubungi semalam berkata, anggota RELA di sini akan meneruskan perondaan di Daerah Sebauh.

“Rondaan oleh anggota RELA adalah sama pada Perintah Kawalan Pergerakan (PKP) dan Perintah Kawalan Pergerakan Bersyarat (PKPB) iaitu pada siang dan malam.

“Semalam kita lakukan rondaan di sungai menggunakan sebuah bot di dan melawati rumah yang terletak di tebingan sungai”, jelasnya.

Tambahnya, anggota rondaan adalah diketuai oleh Ketua Perhubungan RELA Kawasan Daerah Sebauh, Abu Samah Abdullah.

“Selain itu, kita juga meronda dan menemui pengawal keselamatan di Sekolah Jenis Kebangsaan (SJK) Chung San, Sekolah Kebangsaan (SK) Sungai Sebungan, SK Sebauh dan Sekolah Menengah Kebangsaan (SMK) Sebauh,” jelasnya.

Sejak PKPP pada 10 Jun lepas sehingga setakat ini, keadaan di Daerah Sebauh adalah terkawal.

Rondaan berterusan yang diperketatkan ini adalah untuk mengekalkan Daerah Sebauh dalam zon hijau, katanya.

Justeru, kesungguhan anggota RELA sebagai barisan hadapan yang bertanggungjawab menjalankan tugas mengawal penularan wabak Covid-19 di Daerah Sebauh.

See author's posts


PEMBANGUNAN LESTARI DIUTAMAKAN

KUCHING: Pembangunan lestari sentiasa menjadi agenda keutamaan Kerajaan Sarawak di bawah pimpinan Gabungan Parti Sarawak (GPS).

Ketua Menteri Datuk Patinggi Abang Johari Tun Openg berkata, untuk itu Kerajaan Sarawak amat komited bagi mencapai keseimbangan antara keperluan pembangunan dan menjaga kesejahteraan rakyat di negeri ini.

“Pindaan Rang Undang-Undang (RUU) Sumber Asli dan Alam Sekitar (Pindaan) 2019 telah memungkinkan Lembaga Sumber Asli dan Alam Sekitar (NREB) memperkuat mekanisme pengawalseliaan pengurusan sumber asli secara lestari dan perlindungan kualiti alam sekitar di Sarawak.

“Dengan pindaan itu, aktiviti pembakaran terbuka di tanah adat (NCL) untuk tujuan komersial kini dikawal selia bagi memastikan pelaksanaan projek-projek transformasi sosio-ekonomi dan program di negeri ini dijalankan secara mampan.

“Ia juga telah dipinda untuk meningkatkan penalti kepada RM100,000 bagi semua kesalahan alam sekitar terhadap pencemaran tanah, pencemaran air pedalaman dan pembakaran terbuka,” katanya.

Beliau berkata demikian ketika berucap pada Majlis Anugerah Alam Sekitar Ketua Menteri Sarawak (CMEA) Ke-9, semalam.

Abang Johari berkata, pindaan Ordinan tersebut merangkumi pengkategorian kakitangan NREB untuk menjadi pegawai awam dalam maksud Akta Kualiti Alam Sekeliling (EQA) 1974 bagi membolehkan pemindahan kuasa penguatkuasaan dari Jabatan Alam Sekitar Persekutuan Malaysia.

Jelas beliau lagi, penyemakan ini perlu bagi Sarawak untuk membuat persiapan di bawah Perjanjian Malaysia 1963 (MA63) iaitu pemindahan autonomi dalam menerima tanggungjawab tambahan bagi menguruskan hal-hal persekitaran di bawah Akta Kualiti Alam Sekeliling Persekutuan 1974 yang ada sekarang.

“Ini merupakan satu lagi kejayaan dalam rundingan MA63 yang mana Sarawak mempunyai kawalan sepenuhnya dalam menguruskan hal-hal alam sekitar.

“Minggu lalu, kita telah menjalankan kawalan sepenuhnya terhadap pengedaran gas di bawah perundingan autonomi industri minyak dan gas. Maknanya kita sudah berjaya mendapatkan dua dari Kuala Lumpur kembali ke Sarawak,” katanya.

Dalam hal ini, Abang Johari mendesak NREB untuk lebih siap dan merancang strategi bagi  menentukan arahnya selama sepuluh tahun ke hadapan.

“Perancangan hendaklah berkaitan dengan sumber daya yang memadai dan tenaga kerja yang kompeten, disokong oleh perundangan, peraturan, panduan dan peraturan yang efektif serta dapat disesuaikan dengan dilengkapi sistem canggih teknologi dalam usaha memainkan peranan dan tanggungjawab yang diamanahkan dengan berkesan.

“Oleh itu, semua sektor industri, kerajaan, dan masyarakat setempat harus memberikan sokongan dan bekerjasama untuk memastikan bahawa setiap orang saling melengkapi usaha dalam menjaga persekitaran demi kepentingan generasi sekarang dan akan datang,”tambahnya.

Turut hadir Timbalan Ketua Menteri Datuk Amar Awang Tengah Ali Hassan, Menteri Pelancongan, Kesenian dan Kebudayaan Datuk Abdul Karim Rahman Hamzah, Menteri Utiliti Datuk Dr Stephen Rundi Utom dan Menteri Muda Pembangunan Bandar dan Sumber Asli Datu Len Talif Salleh.

Oleh JEAKQLEYN YACHO

See author's posts


Tidak vaksinasi anjing boleh didenda RM2,500

PEMILIK anjing di Sarawak diingatkan untuk memberi vaksin kepada binatang peliharaan mereka untuk mencegah daripada rabies atau menghadapi tindakan di bawah Ordinan Kesihatan Awam Veterinar.

Pengarah Jabatan Perkhidmatan Veterinar Sarawak (JPVS), Dr Adrian Susin Ambud berkata, anjing di Sarawak mesti diberi vaksin setiap tahun mengikut Perintah Vaksinasi Anti-Rabies.

Katanya, pemilik anjing yang tidak mematuhi perintah itu boleh didenda hingga RM2,500 di bawah Seksyen 40 (7) Ordinan.

“Anjing tanpa bukti vaksinasi boleh ditahan atau dikeluarkan di bawah seksyen ini.

“Keputusan berkenaan dikenakan ekoran daripada dua lagi orang dilaporkan meninggal akibat rabies di Sarawak pada 13 Mac lalu, menjadikan jumlah kematian menjadi 31 orang sejak wabak diisytiharkan di negeri ini pada tahun 2017, katanya dalam satu kenyataan pada Rabu.

Mengulas lanjut, Dr Adrian berkata bahawa, jabatan itu telah melakukan ujian rabies pada 150 sampel haiwan tahun ini, dengan 31 ujian positif.Menurutnya, jabatan itu telah melakukan sejumlah 202,700 vaksinasi anti-rabies di seluruh Sarawak hingga kini.

“Semua pemilik anjing diminta agar anjing mereka diberi vaksin di pejabat verterinar bahagian terdekat.

“Pengawasan dan vaksinasi berterusan di seluruh Sarawak akan dilakukan oleh jabatan,” katanya.

Beliau juga meminta para pencinta haiwan untuk tidak menggunakan status vaksinasi yang tidak diketahui dan segera mendapatkan rawatan perubatan jika digigit oleh binatang, bahkan binatang peliharaan mereka sendiri.

Di samping itu, katanya pemilik anjing mesti memastikan haiwan peliharaan mereka berada di bawah kawalan yang berkesan dan mereka yang membiarkan anjing mereka berkeliaran bebas di jalanan boleh dikenakan denda hingga RM2,500 di bawah Ordinan Kesihatan Awam Verterinar.

Oleh JEAKQLEYN YACHO

See author's posts


15 wanita berzumba dikompaun RM1,000

ALOR SETAR: Seramai 15 wanita yang melakukan aktiviti zumba di sebuah premis di Taman Pekan Baru, Sungai Petani, dikompaun RM1,000 setiap seorang kerana melanggar Perintah Kawalan Pergerakan Bersyarat (PKPB).

Ketua Polis Daerah Kuala Muda ACP Adzli Abu Shah berkata, sepasukan anggota polis yang menjalankan tugas rondaan PKPB dan cegah jenayah membuat pemeriksaan di premis berkenaan pada 6.30 petang Jumaat.

Beliau berkata, hasil pemeriksaan mendapati kesemua  wanita  berumur antara 25 dan 50 tahun itu sedang menjalankan aktiviti zumba di dalam premis berkenaan dan gagal  memberi penjelasan munasabah untuk berkumpul.

“Mereka telah melanggar Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan),” katanya dalam kenyataan semalam. – BERNAMA

See author's posts


86 menerima angpau, hamper di Dalat

DALAT: Seramai 86 orang yang memerlukan, hari ini menerima angpau dan hamper menjelang perayaan Tahun Baharu Cina tidak lama lagi.

Penerima bantuan bulanan kebajikan itu menerima angpau RM100 dan hamper bernilai RM80 setiap seorang yang disampaikan oleh Menteri Pembangunan Wanita,Kanak-Kanak dan Kesejahteraan Komuniti yang juga Ahli Dewan Undangan Negeri (ADUN) Dalat, Dato Sri Fatimah Abdullah.

Program Sejambak Kasih Tahun Baharu Cina 2023 itu diadakan di Kompleks Kebajikan Dalat yang turut dihadiri ADUN Tellian, Royston Valentine.

Pada majlis itu, Fatimah juga menyampaikan bantuan Tabung Bantuan Segera (TBS) kepada dua penerima, disusuli penyerahan cek untuk Projek Kecil Luar Bandar (MRP).

Fatimah berharap sumbangan itu sedikit sebanyak dapat membantu penerima sebagai persiapan bagi meraikan sambutan Tahun Baharu Cina.

Antara yang hadir pada majlis tahunan itu ialah Residen Bahagian Mukah, Kueh Lei Poh, Walikota Majlis Daerah Dalat dan Mukah,  Kadir Jamil, Pegawai Jabatan Kebajikan Masyarakat Bahagian Mukah, Daniel Thiong, Temenggong Hendi Suhai dan ketua-ketua masyarakat.

Oleh Henry B Siyu

See author's posts


Boleh guna paparan digital bagi LMM, LKM mulai hari ini

PUTRAJAYA: Bermula hari ini (10 Februari), pemilik kenderaan persendirian warganegara tidak perlu lagi mempamerkan cukai jalan pada kenderaan masing-masing, tetapi boleh menggunakan mod paparan digital iaitu Lesen Kenderaan Motor digital (e-LKM).

Selain itu, Lesen Memandu Malaysia (LMM) digital (e-LMM) juga boleh digunakan dalam bentuk mod paparan digital mulai hari ini.

Menteri Pengangkutan Anthony Loke Siew Fook dalam sidang media di sini hari ini berkata, pelaksanaan e-LKM dan e-LMM itu ialah langkah digitalisasi dalam perkhidmatan teras Jabatan Pengangkutan Jalan (JPJ) fasa pertama.

“Perkara ini dilaksanakan secara berperingkat dengan bermulanya fasa pertama melibatkan kenderaan persendirian individu termasuk motosikal warganegara mengambil kira kesediaan sistem dan penerimaan awam terhadap pelaksanaan tersebut sebelum peluasan ke fasa seterusnya,” katanya.

Mod paparan e-LKM dan e-LMM itu boleh dimuat turun melalui portal awam Jabatan Pengangkutan Jalan (JPJ) atau aplikasi mobile MyJPJ di bawah satu projek perintis secara in-house.

Selaras dengan inisiatif itu, Loke berkata, peruntukan di bawah Seksyen 20 Akta Pengangkutan Jalan 1987 (Akta 333) iaitu ‘setiap LKM hendaklah dilekatkan dan dipamerkan pada kenderaan yang berkenaan’ tidak lagi akan dikuatkuasakan bagi kategori pemilik di bawah fasa pertama.

Loke berkata, penguatkuasaan yang dilakukan JPJ dan Polis Diraja Malaysia (PDRM) itu akan selari serta memberi jaminan penguatkuasaan tidak lagi menyaman pihak yang dibenarkan untuk tidak memaparkan pelekat LKM pada cermin depan kenderaan.

“Sekiranya pemilik disaman kerana tidak memaparkan LKM, boleh menghantar kepada Kementerian Pengangkutan untuk ‘no further action’ (tiada tindakan lanjut) kerana pengecualian itu akan diwartakan dalam masa dua minggu lagi,” katanya.

Loke berkata orang ramai tidak perlu panik kerana pemaparan secara digital belum diwajibkan dan pemilik diberi pilihan kerana pelaksanaan advokasi dilakukan dalam tempoh setahun untuk rakyat menyesuaikan diri dengan sistem digital itu serta mengambil kira kekangan pemilik di kawasan pedalaman khusus di Sabah dan Sarawak.

Dalam tempoh pelaksanaan fasa pertama, kategori pemilik atau pemegang lesen kenderaan yang masih wajib mempamerkan LKM ialah persendirian syarikat, kenderaan pemilikan warga asing dan kenderaan perdagangan meliputi kenderaan barangan dan kenderaan perkhidmatan awam.

Kad LMM pula ialah pemegang lesen belajar memandu (LDL), pemegang lesen vokasional (PSV/GDL/KON), pemegang lesen memandu bagi warganegara asing dan pemegang lesen memandu negara luar oleh pemandu warga asing (IDP).

Loke berkata, langkah pendigitalan itu mampu mengurangkan kesesakan di pejabat dan kaunter JPJ sehingga 80 peratus, yang setiap bulan secara purata sebanyak 1.5 juta kenderaan perlu memperbaharui LKM.

Beliau berkata, langkah digitalisasi JPJ fasa pertama itu juga boleh membawa penjimatan sebanyak RM96 juta setahun dari segi kos pelekat dan kad.

“Rakyat juga dapat penjimatan dari segi masa dan tidak perlu bayar pihak ketiga untuk penghantaran pelekat (fizikal),” katanya. – Bernama

See author's posts


Labuan IBFC berpotensi perluas kewangan Islam digital

KUALA LUMPUR: Pusat Perniagaan dan Kewangan Antarabangsa Labuan (Labuan IBFC) berpotensi menjadi platform bagi memperluas keupayaan Malaysia dalam bidang kewangan Islam digital.

Sehubungan itu, Menteri Kewangan Tengku Datuk Seri Zafrul Abdul Aziz berkata, kerajaan sedia bekerjasama dengan pihak berkepentingan bagi merealisasikan sasaran itu selain mengembangkan bidang tersebut sebagai alternatif kepada teknologi kewangan (fintech) konvensional, terutama ketika ekonomi mulai pulih dan mencatat momentum sewajarnya pada 2022.

“Mengambil kira usaha memanfaatkan sistem kewangan dua hala Malaysia, adalah menjadi aspirasi saya agar Labuan IBFC tidak hanya menyediakan tawaran konvensional, tetapi juga produk-produk patuh Syariah serta struktur berkaitan bagi memenuhi permintaan serta keinginan pelabur global,” katanya.

Beliau berkata demikian ketika berucap pada majlis pelancaran duit syiling kenang-kenangan bersempena ulang tahun ke-25 Lembaga Perkhidmatan Kewangan Labuan (Labuan FSA) yang juga pengawal selia Labuan IBFC serta agensi di bawah Kementerian Kewangan.

Bersempena usaha meraikan sambutan jubli perak Labuan FSA itu, Tengku Zafrul turut melancarkan duit syiling dengan permukaan 3D potongan berlian yang memaparkan Labuan sebagai pulau dikelilingi oleh lautan biru (batu nilam yang menggambarkan Labuan FSA dan Labuan IBFC sebagai permata berharga Labuan) di Laut China Selatan.

Duit syiling tersebut akan dikeluarkan dalam jumlah terhad mulai Februari 2022.

Mengulas selanjutnya, Tengku Zafrul mengingatkan bahawa hala tuju seterusnya bagi Labuan perlu berteraskan elemen kemampanan, kewajaran serta ketentuan pasaran yang dipacu oleh teknologi digital serta inovasi.

“Saya gembira melihat Labuan IBFC memulakan hala tuju pertumbuhan baharu yang digerakkan oleh pendigitalan. Labuan IBFC juga telah muncul sebagai pihak berkuasa yang mesra digital pada 2017 menerusi aktiviti dagangan aset digital secara dalam talian.

“Sejak itu, bilangan penyedia perkhidmatan kewangan digital turut meningkat kepada 85 yang mewakili perbankan digital dan teknologi insurans serta perantara digital seperti nasihat kewangan menggunakan teknologi robotik, pertukaran aset digital, pengeluar token dan sistem e-pembayaran,” katanya.

Tengku Zafrul berkata, Labuan IBFC kini merupakan majikan kolar putih terbesar di wilayah itu yang merangkumi 85 peratus daripada jumlah pekerjaan serta menggaji lebih 6,000 orang daripada kalangan komuniti tempatan, negeri berhampiran serta negeri lain di Malaysia.

Labuan IBFC juga menyumbang lebih daripada 60 peratus kepada keluaran dalam negara kasar (KDNK) Labuan pada 2020.

Pada 2019 dan 2020, sumbangan ekonomi Labuan IBFC ke atas negara itu mencecah hampir RM5 bilion, sekali gus menjadikannya penyumbang terbesar kepada KDNK Labuan serta menjadi enjin pertumbuhan bagi pembangunan pulau tersebut.

“Saya juga gembira apabila dimaklumkan bahawa Asia Pasifik dan Timur Jauh menyumbang 70 peratus daripada perniagaan di Labuan IBFC.

“Sebagai bukti kepada usaha itu adalah kewujudan syarikat-syarikat dan pemegang lesen dari 125 negara yang menjadikan Labuan sebagai lokasi mereka,” katanya.

Selain itu, Tengku Zafrul turut menggalakkan Labuan FSA untuk terus mempermudah inovasi kewangan dan menarik lebih banyak syarikat fintech untuk beroperasi di pasaran Asia dengan matlamat akhir sebagai hab kewangan digital terkemuka di Asia.

Beliau juga memuji pencapaian Labuan FSA yang seiring dengan piawaian antarabangsa selain telah melaksanakan pelbagai langkah kawalan diperlukan untuk memastikan hanya perniagaan sah beroperasi dengan urus niaga mengikut undang-undang.

“Kerajaan turut mengalu-alukan pendekatan yang pragmatik dan menumpukan pasaran serta meraih keseimbangan antara pengawasan penyeliaan berteraskan risiko dan kerangka undang-undang moden dengan rejim cukai yang cekap.

“Ini merupakan kekuatan serta kelebihan unik dalam memenuhi keperluan pelabur sofistikated antarabangsa sebagaimana diperakui oleh organisasi seperti Tabung Kewangan Antarabangsa dan Pertubuhan Kerjasama Ekonomi dan Pembangunan (OECD),” katanya.

Menurut Tengku Zafrul, sejajar dengan komitmen bagi pematuhan OECD, aspek keperluan asas minimum dikenakan ke atas entiti yang beroperasi dari Labuan IBFC yang dijangka menjana lebih banyak manfaat sosioekonomi untuk Labuan.

Baru-baru ini, entiti dagangan lain (OTE) turut disertakan dalam keperluan asas tersebut dan rejim fiskal Labuan IBFC oleh Kementerian Kewangan yang melihat inisiatif tersebut dapat membantu pasaran sebagai OTE dan menjadi sebahagian daripada entiti Labuan yang lebih besar.

Sejajar dengan kepentingan pendekatan berterusan untuk memperkukuh aspek pengawalseliaan pasaran, rangka kerja undang-undang dan kawal selia Labuan turut dipertingkat agar seiring dengan Akta Pencegahan Pengubahan Wang Haram, Akta Pencegahan Pembiayaan Keganasan dan Hasil daripada Aktiviti Haram 2001 dan piawaian Pasukan Petugas Khas Kewangan Antarabangsa.

Tengku Zafrul berkata, sejak 25 tahun lepas, Labuan telah memaparkan keupayaannya untuk seiring dengan persekitaran antarabangsa dan serantau yang pesat berubah dan menyaksikan transformasinya sebagai sebuah pusat kewangan antarabangsa dengan kehadiran ribuan syarikat serta ratusan institusi yang aktif.

Sejak penubuhan Labuan FSA pada 1996 selaku pengawal selia tunggal, bilangan institusi kewangan berlesen turut meningkat lebih 10 kali ganda daripada 80 entiti kepada 850 pemain kewangan antarabangsa dan serantau di IBFC pada masa ini.

Labuan kini menempatkan lebih daripada 5,200 syarikat aktif dari 125 negara.- Bernama

See author's posts


Tiga pusat kuarantin dibuka di Lawas, Limbang

ADENG IDRUS

LIMBANG: Sejumlah tiga pusat kuarantin dibuka termasuk satu di Lawas ( Stadium
Tertutup Lawas)  dan dua di Limbang,
melibatkan Stadium Tertutup  dan asrama
Dewan Suarah Limbang.

Menurut Menteri Muda Pemodenan Pertanian, Tanah Adat dan Pembangunan
Wilayah Sarawak   Datuk Dr  Abdul Rahman Ismail, pembukaan pusat
kuarantin ini diharap dapat  membantu
pihak Hospital Limbang untuk memuatkan pesakit di
bawah pemerhatian (PUI).

Beliau ditemui media ketika mengadakan lawatan ke Hospital Limbang turut
memberitahu bahawa pada masa ini
terdapat 10 pesakit yang ada gejala COVID-19 ditempatkan di dua wad kuarantin
Hospital Limbang.

Sementara itu 30 orang pesakit
PUI yang tidak ada gejala di tempatkan di
Stadium Tertutup dan  lapan
pesakit  di asrama Dewan Suarah Limbang.

Bagi pesakit di
Lawas  yang ada gejala mereka akan
ditempatkan di Hospital Limbang dan 32 pesakit PUI di Lawas yang tidak ada
gejala dikuarantin di Stadium Tertutup Lawas.

Dr Abdul Rahman menjelaskan, meskipun terkawal pihaknya sentiasa  berhati-hati termasuk  menyiasat, menyaring dan mengubati pesakit
yang menghidap COVID-19.

Pada masa yang sama, semua pesakit PUI dan
PUS akan diambil sampel untuk mengesan sama ada positif COVID-19.

Mengulas mengenai Perintah Kawalan Pergerakan (PKP) katanya  sekitar 95 peratus orang awam mematuhi
arahan, dan  Jabatan Imigresen Malaysia
sentiasa  bekerjasama rapat dengan negara
Brunei.

Pada masa ini kata beliau Negara Brunei turut memberi  kelonggaran kepada  lori yang membawa bahan keperluan  untuk melalui negara
itu dengan membuat permohonan terus melalui Jabatan Imigresen dan Pendaftaran Kebangsaan
(JIPK) negara itu selain kelonggaran kepada
pegawai  kerajaan yang bertugas
dengan dokumen berkaitan.

Hadir sama ialah ADUN Batu Danau Paulus Palu Gumbang, Residen Bahagian
Limbang Ir Ahmad Denney Ahmad Fauzi, Pegawai Daerah Limbang Superi  Awang Said dan Pegawai Kesihatan Bahagian
Limbang, Dr Nanthakumar
Thirunavukkarasu.

See author's posts


Havertz hero Leverkusen benam Bremen

JERMAN BUNDESLIGA

KAI Havertz menjaringkan dua gol ketika Bayer Leverkusen mengakhiri pusingan pertama perlawanan Bundesliga dalam tempoh lebih dua bulan dengan kemenangan 4-1 di Werder Bremen semalam yang membolehkan mereka berada satu mata di belakang empat pasukan teratas.

Pasukan pelawat menghadapai perlawanan ini hanya empat mata di belakang RB Leipzig di tempat keempat setelah pasukan yang turut berharap untuk  turut layak ke Liga Juara-Juara UEFA itu seri 1-1 dengan Freiburg pada hari Sabtu, ketika Bundesliga menjadi liga Eropah utama pertama disambung semula semasa wabak Covid-19.

Pemain tengah Havertz, yang dilaporkan menjadi sasaran perpindahan beberapa kelab terbesar di Eropah termasuk Liverpool dan Barcelona, mempamerkan aksi bintang di Weserstadion yang kosong.

Dia telah menjaringkan 12 gol dalam semua pertandingan musim ini, dengan menjaringkan 20 gol musim lalu.

Ia merupakan kemenangan ke-10 Leverkusen dalam 11 perlawanan, tetapi kemenangan pertama mereka sejak menang 3-1 di Rangers dalam peringkat 16 pasukan terakhir Liga Europa, 16 Mac lalu.

Selepas permulaan permainan yang perlahan dalam suasana yang menyeramkan seperti semua perlawanan hujung minggu, dengan semua permainan dimainkan dalam stadium kosong, pertemuan itu meledak dengan tiga gol dalam tempoh lima minit.

Pemain berusia 20 tahun Havertz meletakkan Leverkusen di hadapan pada minit ke-28, sebelum pertahanan kanan Bremen, Theodor Gebre Selassie menyamakan kedudukan.

Tetapi Havertz mengembalikan kelebihan Leverkusen tiga minit kemudian dengan satu lagi tandukan, hasil sepakan percuma Kerem Demirbay.

Pasukan Peter Bosz melengkapkan kemenangan selesa dengan dua gol  babak kedua menerusi Mitchell Weiser dan Demirbay.

Kekalahan berat ini mengekalkan Bremen dalam zon penyingkiran, lima mata di bawah tempat ‘play-off’ penyingkiran dan sembilan di bawah zon selamat, walaupun bermain kurang satu perlawanan.

Bremen hanya menghabiskan satu musim, kempen 1980-81, di luar divisyen satu Jerman sejak terbentuknya Bundesliga pada tahun 1963. – AFP

See author's posts


Kerajaan Sarawak cuma sedia tapak projek tiang bendera tertinggi dikendalikan swasta – Abang Johari

KUCHING: Kerajaan Sarawak hanya akan mengenal pasti tapak bagi membolehkan syarikat swasta membina projek pembinaan tiang bendera tertinggi negara.

Premier Sarawak, Datuk Patinggi Tan Sri Abang Johari Tun Openg berkata kerajaan negeri tidak terlibat dalam pembiayaan projek pembinaan itu.

“Projek yang dianggarkan kira-kira RM30 juta itu dibiayai syarikat swasta sebagai sumbangan mereka bagi meraikan sambutan ulang tahun ke-60 Sarawak merdeka dalam Malaysia pada tahun ini.

“Pembinaan tiang bendera itu adalah projek syarikat swasta. Kita hanya mengenal pasti tapak untuk projek ini,” katanya pada sidang media di Kompleks Dewan Undangan Negeri (DUN) Sarawak, hari ini.

Cadangan mendirikan tiang bendera setinggi 99 meter itu mula dilaporkan media tempatan minggu lalu dan menjadi viral di media sosial hingga diambil kesempatan oleh Ahli Parlimen Bandar Kuching, Dr Kelvin Yii yang mengecam usaha itu sebagai membazir wang rakyat.

Bagaimanapun, tidak sampai 24 jam kemudian pada Sabtu lalu, Pejabat Premier Sarawak mengeluarkan kenyataan bahawa projek itu dikendalikan oleh sektor swasta sebagai sumbangan tanggungjawab sosial korporat (CSR) sempena ulang tahun ke-60 Sarawak merdeka dalam Malaysia.

Cadangan pembinaan tiang bendera setinggi 99 meter itu adalah empat meter lebih tinggi berbanding tiang bendera di Dataran Merdeka Kuala Lumpur, kini tertinggi di Malaysia dan Asia Tenggara dengan ketinggian 95 meter.

Jika projek diusahakan sektor swasta itu berjaya dibina, tiang bendera di Sarawak adalah ke-12 tertinggi di dunia, cuma beza 11 meter dengan di Belgaum yang berada pada kedudukan ke-11. Malah, tiang bendera di Sarawak itu nanti bakal menjadi yang tertinggi di Asia Tenggara.

Kini, tiang bendera tertinggi dunia terletak di Jeddah, Arab Saudi iaitu pada ketinggian 170.6 meter.

Oleh NUR AIN OTSMAN

See author's posts


China miliki 395 muzium

BEIJING: Presiden Xi Jinping mahu China memastikan semua aktiviti yang dilakukan untuk melindungi artifak perlu memaparkan tentang tamadun China.

Selaku individu yang sangat menghargai nilai arkeologi dan perlindungan artifak, beliau sering menggunakan barang-barang artifak China untuk menceritakan kisah mengenai China kepada masyarakat antarabangsa.

“Usaha harus dilakukan untuk menghormati dan mewujudkan hidup bersama antara tamadun yang berlainan supaya boleh dijadikan  jambatan bagi menggalakkan persahabatan rakyat pelbagai negara dan pembangunan masyarakat antarabangsa.

“Selain itu ia juga dapat menyumbang kepada kedamaian dunia,” kata Xi.

Beliau berkata usaha menghidupkan semula artifak di pelbagai muzium, warisan budaya dan catatan purba terhadap tamadun seluruh dunia merupakan harta umat manusia yang tiada galang gantinya.

Difahamkan, terdapat 395 muzium baharu berdaftar di seluruh China pada tahun 2021, sekali gus menjadikan jumlah muzium di negara ini sebanyak 6,183 buah, dan menduduki tempat teratas di dunia.

Daripada jumlah itu sebanyak 5,605  dibuka secara percuma kepada awam.

Pada 2021, muzium di China mencatatkan penganjuran lebih 36,000 pameran dan 323,000 aktiviti pendidikan.

Meskipun terkena tempias wabak, muzim di China masih menerima lebih 779 juta pengunjung, menganjurkan lebih 3,000 pameran secara dalam talian dengan 10,000 aktiviti pendidikan secara dalam talian pada tahun lalu. -BERNAMA

See author's posts


AdEasy lancar #AdEasyJagaSME sokong PKS

KUALA LUMPUR: AdEasy, sebuah syarikat pemula niaga adtech
dan pasaran dalam talian pertama Asia Tenggara bagi pengiklanan di luar talian
telah melancarkan program #AdEasyJagaSME, satu inisiatif untuk menyokong
perusahaan kecil dan sederhana (PKS) di tengah-tengah krisis Covid-19.

Pengasas Bersama dan Ketua Pegawai Operasi, Therine Goh
berkata, program itu menyediakan keterlihatan dan membantu memacu hasil segera
untuk PKS melalui laman web sehenti, yang dimulakan secara langsung pada awal
bulan ini

“Kami mendapat idea pada 6 April lepas dan terus
melancarkan laman web kami dalam tempoh tiga hari kemudian.

“Kami mahu membantu PKS yang telah menjadi tulang
belakang ekonomi Malaysia,” katanya dalam satu kenyataan.

Laman web inisiatif #AdEasyJagaSME membolehkan PKS
mendaftar secara percuma, dan mereka boleh aktif secara langsung dalam tempoh
24 jam selepas mendaftar.

“Butang ‘support’ pada laman web akan melencongkan
pengguna ke laman web atau laman sosial PKS, yang mana mereka boleh melihat
produk dan perkhidmatan yang ditawarkan, manakala butang ‘share’ membolehkan
pengguna berkongsi maklumat mengenai PKS berkenaan di media sosial,”
katanya.

Penyenaraian PKS di laman web itu merangkumi pelbagai
keperluan pengguna seperti keluarga, hiburan dan pendidikan, inisiatif ini juga
memberi manfaat kepada orang ramai kerana mereka boleh melayari dan membeli apa
sahaja yang mereka perlukan daripada PKS yang relevan.

Selain itu, untuk mengelakkan penipu mengambil kesempatan
daripada pandemik ini, AdEasy akan
mengesahkan semua PKS yang disenaraikan di laman web tersebut bagi
mewujudkan jaminan keselamatan ke atas pembelian pelanggan.

“Di samping itu, semua pembelian akan dilakukan
secara langsung melalui PKS, Adeasy tidak mengenakan apa-apa komisen tambahan
atau yuran sebagai orang tengah,” tambahnya.

Sementara itu, Pengasas Bersama dan Ketua Pegawai
Eksekutif, Melissa Sim berkata, AdEasy telah bekerjasama dengan Otomate Me
untuk membantu PKS yang tidak mempunyai kehadiran dalam talian.

“Aplikasi OtoOrder mereka, laman pesanan dalam
talian akan membantu perniagaan seperti ini untuk menerima tempahan secara
langsung daripada pelanggan melalui WhatsApp.

“Pelanggan hanya perlu memilih item mereka, mengisi
maklumat perhubungan sebelum klik ‘Submit’ dan perniagaan terbabit akan
menerima mesej dengan semua maklumat yang perlu bagi membantu mereka menutup
jualan dengan cepat,” katanya.

Beliau menambah AdEasy merancang untuk meneruskan
#AdEasyJagaSME walaupun selepas PKP berakhir. – Bernama

See author's posts


Kapasiti di hospital ditingkatkan

SHEILA ZAIDI

KUCHING : Kerajaan Sarawak sedang berusaha untuk meningkatkan kapasiti di
beberapa buah hospital bagi membolehkan ujian saringan Covid-19 dilakukan ke
atas 2,000 orang sehari.

Timbalan Ketua Menteri Datuk Amar Douglas Uggah Embas berkata, kapasiti
pemeriksaan itu akan dipertingkatkan di beberapa hospital iaitu Hospital Umum
Sarawak (HUS), Hospital Sibu, Miri dan juga di Universiti Malaysia Sarawak
(UNIMAS).

“Kita berharap kapasiti ini akan berjaya ditingkatkan menjelang minggu
hadapan sekali gus membolehkan kita mengenalpasti individu yang mempunyai
gejala dengan lebih berkesan.

“Dengan adanya peningkatan dari segi kapasiti ini, kita juga dapat
mengurangkan masa menunggu dan membolehkan lebih ramai individu menjalankan
saringan,” katanya  pada sidang media di
sini semalam.

Menurut Douglas, adalah penting untuk kerajaan meningkatkan kapasiti itu
dalam usaha untuk mengesan dan memerangi jangkitan wabak Covid-19 yang telah
meragut tujuh nyawa di negeri ini.

Oleh yang demikian, katanya, setakat ini, Sarawak belum bersedia untuk
menyediakan kemudahan saringan bergerak dan hanya akan bertindak
mempertingkatkan kapasiti di pusat saringan terlebih dahulu.

Berkenaan dengan pelaksanaan aktiviti nyahcemar pula, Douglas memberitahu
hari ini (Selasa) kerja-kerja penyemburan akan dilakukan secara lebih banyak.

Katanya, kerajaan tempatan akan membantu mengenalpasti lokasi ‘panas’ di
kawasan masing-masing supaya aktiviti nyahcemar dapat dijalankan di kawasan
tersebut.

Beliau kemudiannya menggesa masyarakat untuk terus patuh kepada arahan PKP
dan sentiasa menjaga kebersihan dan kesihatan diri dan keluarga.

Douglas turut meminta rakyat untuk bersabar dan terus bekerjasama untuk
memutuskan rantaian jangkitan wabak Covid-19 itu.

See author's posts


‘Nak tangkap ikan, tapi dapat sang bedal’

LIMBANG: Seorang nelayan dari Kampung  Loagan Limbun Limbang panik dengan penemuan sang bedal ketika mengangkat pukatnya.

“Saya turun ke sungai untuk melihat hasil pukat, tapi terlihat objek bergerak sebelum kepala buaya itu timbul di permukaan air.

“Saya segera naik dan memaklumkan kejadian ini kepada rakan-rakan,” katanya ketika dihubungi, hari ini.

Bimbang kehadiran sang bedal itu, nelayan bertindak meminta bantuan rakan-rakan segera menghubungi Angkatan Pertahanan Awam Malaysia (APM) Daerah Limbang untuk mendapatkan bantuan.

Sebaik menerima laporan daripada orang awam pada 9.28 pagi, anggota APM Daerah Limbang dengan bantuan Jabatan Hutan Sarawak (SFC) Limbang akhirnya berjaya menangkap seekor buaya yang tersangkut dalam pukat.

Menurut  Pegawai Pertahanan Awam Daerah Limbang Leftenan (PA) Mirwan Shah Masri, buaya sepanjang enam kaki dan seberat 60 kilogram itu kemudian diserahkan kepada pihak SFC Miri untuk tindakan selanjutnya.

Oleh ADENG EDRUS

See author's posts


10.1 bilion Euro disumbangkan kepada Ukraine

WARSAW: Satu acara ikrar global untuk pelarian Ukraine yang dipanggil “Stand Up for Ukraine” telah mengumpulkan 10.1 bilion euro (AS$11 bilion), kata Ketua Suruhanjaya Eropah, Ursula von der Leyen di Warsaw pada Sabtu lalu

“Kempen ‘Stand Up For Ukraine’ telah mengumpulkan 9.1 bilion Euro untuk pelarian melarikan diri daripada serangan bom, di dalam dan di luar Ukraine dengan tambahan bilion yang dijanjikan oleh EBRD (Bank Eropah untuk Pembinaan Semula dan Pembangunan),” kata von der Leyen.

Acara itu yang diadakan oleh Kesatuan Eropah (EU) dan Perdana Menteri Kanada Justin Trudeau adalah untuk mengumpul wang untuk pelarian dalaman di Ukraine dan pelarian dari negara yang dilanda perang, kata penganjur.

Lebih 4.4 juta pelarian melarikan diri dari Ukraine sejak pencerobohan Rusia bermula pada 24 Februari dan kebanyakan mereka telah menuju ke negara EU termasuk negara jiran Poland, yang menerima lebih 2.5 juta pelarian setakat ini.

Acara itu yang digandingkan oleh pergerakan Warga Global memerangi kemiskinan, terdiri daripada perhimpunan media sosial pada Jumaat minggu lalu dan persidangan ikrar pada Sabtu lalu.

Artis termasuk Elton John, Alanis Morissette, Billie Eilish, Annie Lennox dan Chris Rock menyertai kempen itu bersama pemimpin global yang berikrar untuk negara mereka.

“Kami sangat sedih melihat penderitaan rakyat di Ukraine ketika konflik ini berlaku,” kata Elton John di Facebook.

Legenda rock berusia 75 tahun itu menggesa peminatnya untuk membantu orang yang hidupnya yang ‘sengsara’ dan meninggalkan segala-galanya untuk kehidupan yang lebih selamat.

“Tiada sesiapa yang perlu mengalami tragedi seperti ini,” kata John.

Sebagai sebahagian daripada usaha mengumpul dana, Bank Pelaburan Eropah (EIB) mengumumkan di laman webnya program empat bilion Euro untuk menyokong Negara Anggota EU yang menjadi tuan rumah pelarian perang Ukraine dan untuk membangunkan infrastruktur sosial yang penting.

Presiden EIB Werner Hoyer berkata, “kengerian yang kami saksikan menguatkan keazaman kami untuk bertindak”.

“Suruhanjaya Eropah sahaja telBh menjanjikan satu bilion Euro yang mana 600 juta akan disalurkan kepada Pihak berkuasa Ukraine dan 400 juta kepada negeri barisan hadapan yang melakukan tugas yang luar biasa dalam membantu pelarian yang akan datang,” tambah von der Leyen.

Dalam satu kenyataan, beliau berjanji bahawa lebih banyak bantuan akan datang.

“Perpaduan negara, syarikat dan orang di seluruh dunia menawarkan sedikit cahaya dalam masa gelap ini.

“Dan sebaik sahaja bom berhenti jatuh, kami akan membantu rakyat Ukraine membina semula negara mereka. Kami akan terus Berdiri untuk Ukraine.” tambah von der Leyen.

Dalam Persidangan Warsaw itu, Presiden Ukraine Volodymyr Zelensky turut berucap dalam mesej video sambil berkata, “keberanian Ukraine menyatukan seluruh dunia demokrasi” dan menggesa Barat supaya mengenakan lebih banyak sekatan ke atas Bank Rusia dan berhenti membeli minyak Rusia. -AFP

See author's posts


26 terbunuh dalam kemalangan kapal

DHAKA: Sekurang-kurangnya 26 orang terbunuh ketika sebuah bot laju yang penuh dengan penumpang bertembung dengan kapal yang mengangkut pasir semalam dalam bencana maritim terbaharu yang melanda Bangladesh.

Polis mengatakan bot laju yang membawa kira-kira 36 penumpang dari Bandar Mawa merempuh kapal lain di sungai Padma ketika ia menghampiri stesen sungai utama di bandar luar bandar Shibchar.

“Sejauh ini, kami berjaya mendapatkan 26 mayat termasuk seorang wanita. Kami juga menyelamatkan lima orang yang cedera termasuk tiga kanak-kanak,” kata pegawai polis Amir Hossain kepada AFP.

Hossain mengatakan haluan kapal penumpang hancur ketika bot laju menghentam sisi kapal pengangkutan, tenggelam di sungai dalam beberapa minit.

“Polis, pasukan bomba dan pasukan penyelamat tentera berada di tempat melakukan kerja mencari dan menyelamat,” katanya.

Saksi Abdur Rahman mengatakan terdapat bunyi kuat ketika kapal bertembung dan kapal kemudian terbalik.

“Ketika kami bergegas ke tempat kejadian, kami dapati bot laju itu terbelah dua. Ratusan penduduk kampung segera melakukan kerja menyelamat sebelum mereka disertai oleh polis dan bomba,” katanya.

Bangladesh sedang membina jambatan jalan dan kereta api terbesar berhampiran tempat kemalangan dan polis mengatakan pegawai segera di tempat kejadian.

Kerja pembinaan juga melambatkan pengangkutan feri di sungai mendorong ramai penduduk melakukan perjalanan dengan bot laju yang kurang selamat dan memerlukan sekitar 15 minit berbanding feri yang memerlukan dua jam walaupun lebih selamat.

Pentadbir Daerah Shibchar mengatakan sehingga kini, lima orang dipercayai hilang dan pemandu bot laju akan disiasat kerana melanggar kapal pengangkut yang berlabuh pada waktu itu.

“Siasatan sedang dilakukan berhubung kemalangan itu,” katanya.

Kemalangan maritim biasa terjadi di Bangladesh, sebuah negara delta yang dilintasi oleh ratusan sungai.

Pakar menyalahkan penyelenggaraan yang buruk, standard keselamatan yang lemah dalam kalangan kapal dan kesesakan sehingga menyebabkan kemalangan kerap berlaku.

Pada masa sama, kapal yang mengangkut pasir sukar dilihat dalam keadaan berombak, terutama ketika cahaya kurang.

Pada awal April lalu, lebih daripada 30 terkorban ketika feri yang penuh sesak dengan sekitar 50 penumpang bergegas pulang dari pusat bandar Narayanganj berikutan sekatan pergerakan akibat Covid-19 yang bertembung dengan kapal kargo yang lebih besar.

Pada Jun tahun lalu, feri karam di Dhaka setelah dilanggar dari belakang oleh feri lain sehingga mengorbankan sekurang-kurangnya 32 orang.

Pada Februari 2015, seramai 78 orang maut ketika kapal yang terlalu padat bertembung dengan kapal kargo. -AFP

See author's posts


Tahanan lokap IPD Lahad Datu kluster baharu

PUTRAJAYA: Kementerian Kesihatan (KKM) mengesan satu kluster baharu wabak Covid-19 di negara ini iaitu Kluster Benteng LD, di Lahad Datu, Sabah.

Ketua Pengarah Kesihatan Tan Sri Dr Noor Hisham Abdullah berkata, kluster berkenaan dikenal pasti hasil saringan terhadap tahanan baharu di lokap Ibu Pejabat Polis Daerah (IPD) Lahad Datu.

“Setakat ini, seramai 50 orang tahanan telah disaring pada 28 Ogos dengan tujuh kes dikesan positif Covid-19 dan 43 individu adalah negatif,” katanya  pada  sidang media perkembangan harian Covid-19 semalam.

Dr Noor Hisham berkata, daripada jumlah positif itu enam adalah pendatang tanpa izin dan satu warganegara. Mereka tidak bergejala dan telah dimasukkan ke Hospital Lahad Datu.

“Langkah pencegahan dan kawalan jangkitan seperti proses pembersihan dan nyah kuman telah dijalankan di lokasi-lokasi yang dikenal pasti. Aktiviti pengesanan kes secara aktif  dan saringan kontak rapat masih diteruskan,” katanya.

Bagaimanapun, punca jangkitan masih dalam siasatan.

Dalam pada itu, beliau berkata KKM mendapati nilai Rt atau R naught (R0) iaitu kebolehjangkitan sesuatu virus pada permulaan sesuatu wabak  dalam masyarakat meningkat  sedikit.

“Pada 26 Ogos, Rt yang dilaporkan adalah 0.74, namun kini ia  telah meningkat sehingga 1.0,” katanya.

Dr Noor Hisham berkata, KKM menyambut baik keputusan untuk menyekat kemasukan pemegang Pas Jangka Masa Panjang bagi warganegara India, Indonesia dan Filipina berkuat kuasa 7 September ini seperti yang diumumkan Menteri Kanan (Kluster Keselamatan) Datuk Seri Ismail Sabri Yaakob.

“Masyarakat diminta untuk terus patuh kepada Prosedur Operasi  Standard (SOP) yang ditetapkan oleh kerajaan. Orang ramai  perlu memainkan peranan masing-masing dalam memerangi  Covid-19 dengan  penuh rasa tanggungjawab terhadap komuniti,  masyarakat dan negara,” katanya. – Bernama

See author's posts


Angka kematian global melepasi 383,000

AMERIKA SYARIKAT: Angka kematian akibat Covid-19 terus meningkat.Statistik dari Johns Hopkins University menunjukkan jumlah korban akibat pandemik itu di seluruh dunia mencatatkan kenaikan 4,000 kes dalam tempoh 24 jam sehingga pagi ini.Ini menjadikan kumulatif kematian melepasi 383,000 kes.Amerika Syarikat mencatatkan angka kematian tertinggi dengan 107,000 kes.

Brazil hari ini menyertai United Kingdom dan Itali apabila mempunyai angka korban Covid-19 melebihi 30,000.Manakala Perancis dan Sepanyol merekodkan jumlah korban lebih 20,000 dengan masing-masing mencatatkan 29,000 dan 27,000 kes.

Negara lain masih mencatatkan angka korban di bawah 11,000 kes.Dalam pada itu, dunia terus menyaksikan perkembangan positif bagi kes pesakit yang telah sembuh apabila sebanyak 2.76 juta pesakit dibenarkan discaj.-AFP

See author's posts


PPMSB catat peningkatan pengeluaran sawit

JASIN: Pembangunan Pertanian Melaka Sdn Bhd (PPMSB) mencatatkan peningkatan pengeluaran sawit sehingga 40 peratus kepada 7,469 tan pada April hingga Julai tahun ini walaupun dalam tempoh Perintah Kawalan Pergerakan (PKP).

Exco Pertanian, Penternakan, Pembangunan Usahawan dan Koperasi negeri Datuk Norhizam Hassan Baktee berkata, berdasarkan prestasi positif itu kerajaan negeri yakin PPMSB mampu mencapai sasaran pengeluaran sawit sebanyak 16,050 tan menjelang akhir 2020.

Beliau berkata walaupun mengalami kekangan termasuk masalah kekurangan pekerja ladang terutama penuai, namun PPSMB optimis dengan sasaran itu berdasarkan graf kenaikan drastik pencapaian PPMSB berbanding peningkatan hanya dua peratus bagi tempoh Januari hingga Mac 2020.

“Dalam tempoh tiga bulan pertama tahun ini pengeluaran sawit hanya mencatatkan 4,021 tan berbanding sasaram 4,095 tan metrik.

“Namun bagi tempoh April hingga Julai, pengeluaran merekodkan 7,469 tan sekali gus berjaya mencapai sasaran 5,350 tan,” katanya kepada pemberita selepas melancarkan Kempen Bulan Kebangsaan peringkat PPMSB di sini, hari ini.

Norhizam berkata jumlah pengeluaran adalah antara 20 hingga 30 tan sehari bagi tempoh sebelum April namun dapat ditingkatkan kepada 70 tan sehari memandangkan jumlah waktu kerja selama lapan jam sehari berbanding lima jam sehari sebelum itu.

Beliau berkata pihak PPMSB sedang berusaha mencari tenaga kerja baharu dalam kalangan penduduk tempatan bagi mengatasi kekurangan pekerja.

Pada masa ini, terdapat 21 pekerja asing terdiri daripada warga Indonesia dan Bangladesh yang menjalankan kerja penuaian kelapa sawit, katanya.

Secara keseluruhannya, PPMSB mempunyai ladang tanaman kelapa sawit seluas 1,138 hektar yang menjalankan aktiviti perladangan, pembekal anak pokok sawit serta membeli hasil sawit daripada pekebun kecil di Melaka.- Bernama

See author's posts


PM terima kunjungan hormat Setiausaha Perdagangan AS

KUALA LUMPUR: Perdana Menteri Datuk Seri Ismail Sabri Yaakob semalam  menerima kunjungan hormat Setiausaha Perdagangan Amerika Syarikat Gina Raimondo di pejabatnya di bangunan parlimen, di sini.

Dalam catatan di Facebooknya, perdana menteri berkata dalam pertemuan itu mereka berbincang mengenai potensi untuk meluaskan kerjasama, di samping peluang-peluang bagi meneroka laluan baharu yang akan memberi manfaat kepada perdagangan antara kedua-dua negara.

“Malaysia menyanjung hubungan dua hala yang baik dengan Amerika Syarikat dan kita optimis kedua-dua negara akan mendapat manfaat daripadanya. Terima kasih diucapkan kepada Raimondo dan delegasi terhadap lawatan ini,” katanya.

Gambar perdana menteri bersama Raimondo turut dimuatkan di laman Facebook itu.

Ini merupakan kali pertama lawatan rasmi Raimondo ke Malaysia selepas dipilih untuk berkhidmat sebagai setiausaha perdagangan di bawah pentadbiran Presiden Amerika Joe Biden. – Bernama

See author's posts